description: Maailmas on prantslasi peetud üheks saledamaks rahvaks, kuid viimastel andmetel on ka prantslaste kehakaal hakanud kasvama ja pooled täiskasvanutest on ülekaalulised.

title: Prantslaste kõhnuse müüt on purustatud: pooled täiskasvanud prantslastest on ülekaalulised

maintext:
Seega ei kehti ka menuraamatus «Miks prantslannad paksuks ei lähe» kirjas olev tavaliste prantslaste kohta, pigem on seal kirjeldatud Pariisi eliidi naiste elu, edastab The Local.
Täna Prantsuse tervishoiuministeeriumi poolt avaldatud andmete kohaselt on üle 30-aastaste prantsuse meeste seas ülekaalulisi ja rasvunuid 56,8 protsenti ja naiste seas 40,9 protsenti.
Prantsuse üle 18-aastaste meeste seas ülekaalulisi 15,3 protsenti ja sama palju on ka ülekaalulisi naisi. ELis on samas vanusegrupis meeste seas ülekaalulisi 16,1 protsenti ja naiste seas 15,7 protsenti.
Teadlased uurisid 30 000 erinevas vanuses meest ja naist, kellest ülekaalulisi mehi oli 15,8 protsenti ja naisi 15,6 protsenti ehk kõikides vanusegruppides kokku on ülekaalulisi mehi ja naisi peaaegu võrdselt.
Uuringut juhtinud Sébastien Czernichow teatel on prantslaste kehakaalu kasv tõusuteel just vale toitumise, kiire eluviisi ja vähese liikumise tõttu.
Ülekaaluga võivad kaasneda mitmed haigused, kaasa arvatud südame- ja veresoonkonna tõved ning diabeet.
Oma rolli ülekaalulisuse vohamises mängivad traditsioonilised road nagu fondüü, croissant, pain au chocolat, makaronid ja juust.
Uuring näitas ka seda, et maapiirkondades süüakse rohkem traditsoonilisi toite ja seal on samuti tekkinud ülekaalulisuse probleem, kuna enam ei tehta nii palju füüsilist tööd kui varem.
Kõige vähem on kaaluprobleeme hea hariduse ja keskmisest suurema sissetulekuga linlastel.
Iga neljas prantslane, kelle kuu sissetulek jääb alla 1000 euro, on ülekaaluline, kuid nende seas, kelle ühe kuu sissetulek on üle 4200 euro, on iga kümnes ülekaaluline.
Eurostati statistika kohaselt on Prantsusmaal siiski vähem ülekaalulisi kui Euroopa Liidu riikides keskmiselt.
Kõige enam on ülekaalulisi Maltal (26 protsent), järgnevad Ungari, Läti ja Ühendkuningriik.
Kehamassi indeksi järgi on need, kellel see indeks on 25 ja suurem ülekaalulised ning kellel on üle 30, need on rasvunud.


description: Caters News teatel  leidis inglane Jonathan Bow kaks aastat tagasi Walesi Cardiffi rannalt 200 miljonit aastat vana plesiosauruse fossiili, mis oli umbes ühemeetrine.

title: Pildid: mees lõhkus hiidsisaliku fossiili, kuid liimis selle uuesti kokku

maintext:
Ta asus fossiili peitli abil ülejäänud pinnasest eemaldama, kuid protsessis sai see kannatada. Fossiili suuruse tõttu langetas ta otsuse see osadeks teha, siis oli tal lihtsam see koju viia ja restaureerida.
Mees korjas suure hoolega osad kokku ja on viimased kaks aastat neid nagu puslet uuesti kokku pannud, asendades puuduvad osad omaloodutega.
Nüüdseks on fossiil oma esialgse ilme tagasi saanud ja inglane edastas sellest pildid meediale.
Paleontoloogide teatel on see fossiil Walesist leitud plesiosauruste fossiilidest suurim. Ka Šotimaa kuulus Loch Nessi koletis on plesiosaurus. Neil oli väike pea, pikk kõhn kael, kilpkonnaga sarnane keha ning neli jäset. Nad elasid juuraajastul.

fasttext_language: et


description: Tallinn Fashion Week 2016 teine päev tõi lavalaudadele moeloojate Anu Hint, Katre Arula, Iris Janvier, Piret Ilves, Diana Arno loomingu.

title: TFW teise päeva moekollektsioonid: Anu Hint, Katre Arula, Iris Janvier, Piret Ilves, Diana Arno

maintext:
DIANA ARNO loomingus domineerivad siid, vill, kašmiir, puuvill jne, ei puudu ka üdini naiselikud pitsdetailid ning teised vähemlevinud ja huvitavad kangad.
DIANA ARNO brändi valikus kleidid - sobiva toote leiab nii tööle, vaba aja veetmiseks kui ka pidulikumaks hetkeks. Kvaliteetsed vill- ja kašmiirmantlid on saadaval nii kevad-sügiseseks kui ka talviseks perioodiks.
Piret Ilves on laialdaselt tuntud oma minimalistliku loomingu poolest. Šikid, põhiliselt igapäevaseks kasutamiseks valmisriided, toodetakse vaid naturaalsetest kangastest professionaalsete rätsepate käe all moemaja siseselt.
Piret Ilves oli Kuldnõela võitja 2015. aastal.
Iris Janvier käekirjaks hooajast hooaega on unikaalsed ning hästiistuvad lineaarsed siluetid. Ka uue sügistalvise 16/17 hooaja lõigetes on jätkuvalt rõhk huvitavatel detailidel ning erilistel vormidel.
Iris Janvier'i inspireerivad naised - need kes nende loomingus käivad ja seda armastavad. Moemaja rõivad kannavad nii värske president Kersti Kaljulaid kui Elu24 glamuurne peatoimetaja Anu Saagim.
2016.aasta Katre Arula kleidikollektsioon «Festival day» on inspiratsiooni saanud suvistest muusikafestivalidest, peegeldades Eestimaal veedetud erilisi hetki. Kleidid on romantilised ning naiselikud, muutes kandja enesekindlaks ja mitte kunagi nähtamatuks.
Kollektsiooni «Festival day» läbivaks jooneks on täpsust nõudvad autori eksperimentaaltehnikates valminud motiivid, mis pärinevad rahvakunstist.
Anu Hint esitles TFW raames oma esimest 100% prêt–à–porter kollektsiooni. Praktilised rõivad on mõeldud kasutamiseks aastaringselt jahedas põhjamaises kliimas.
Kunagi Tallinna Moemajas ja firmas Enelin kollektsioone luues lähtus Anu Hint eelkõige loomevabadusest. Tänapäeval on peamiseks märksõnaks kujunenud ökonoomsus.
Vaata mahukat moegaleriid!


description: 12. detsembril annab oma Euroopa tuuri "Jomsviking European Tour 2016" raames kontserdi Rootsist pärit viking metali juhtivaid bände Amon Amarth. Rock Cafes toimuva kontserdi külalisesinejaks on Rootsi riffitrio Grand Magus.

title: Amon Amarthi kontserdi erikülaliseks on Grand Magus Rootsist

maintext:
Grand Magus on Stockholmist pärit riffirocki mängiv trio, kelle loomingus on äratuntavad mõjutused ansamblitelt Black Sabbath, Deep Purple, Judas Priest, Rainbow ja paljud teised.
1999. aastal Grand Maguse nime all tegutsemist alustanud trio on tänaseks päevaks ilmutanud 8 kauamängivat. 2010. aastal ilmunud albumit «Hammer of the North» võib pidada Grand Maguse läbilöögiallbumiks, mis tõusis Saksmaa albumimüügitabelisse kohale nr 42 ning viis bändi tuurile koos Motörheadi ja Doroga.
Tänavu kevadel ilmunud albumi «Sword Songs» kohta on bändi vokalist Janne «JB» Christoffersson öelnud: «Panime selle valmimisse kõik oma higi, vere ja pisarad ning usun, et seda on kuulda ka kuulamisel.»
Melooodilise metali bänd Amon Amarth asutati 1992. aastal Rootsi linnas Tumba. Amon Amarthi lugude lüürika baseerub suuresti viikingitel - ajalugu, mütoloogia ning sel samal põhjusel peetakse ka Amon Amarthi viking metali zanri üheks juhtivaks bändiks.
Bändi viimane album «Jomsviking» ilmus tänavu märtsis ning Amon Amarthi sõnutsi on tegemist nende esimese kontseptuaalse kauamängivaga. Oma energiliste ning vahetute esinemiste poolest on Amon Amarth oodatud külaline igal metalfestivalil ning neid on metalfännid oodanud Eestisse juba pikalt.
Piletid kontserdile hinnaga alates 36 EUR on müügil Piletilevi müügipunktides ja Statoili teenindusjaamades üle Eesti.


description: Venemaal Vladivostokis esitas mees politseile oma naise kohta kaebuse, et naine tahab nende lastest teha taimetoitlasi, samas kahjustades sellega laste tervist.

title: Venelane kaebas politseile, et ta naine tahab taimetoiduga lapsi tappa

maintext:
Politsei esindaja kinnitas, et mees kaebas naise peale ja ootas politsenike sekkumist nende pere siseajadesse, edastab Moscow News.
«Mees esitas kaebuse, mille kohaselt sunnib ta taimetoitlasest naine nende lapsi sööma juur- ja puuvilju, kuid keelab liha söömise. Mehe arvates mõjub see kasvavatele lastele halvasti,» teatas politsei esindaja.
Sotsiaaltöötajad ja lastekaitsjad külastasid perekonda ja küsitlesid lapsi, kellel väidetavalt mingeid terviseprobleeme ei täheldatud.
«Lastel ei olnud emale söögi osas midagi ette heita, samuti oli kodu korras,» teatasid ametnikud.
Politsei sõnul ei algata nad juhtunus kriminaaluurimist, sest kriminaalne aspekt puudub.


description: Evelin Ilves uuris saates «Evelin», kuidas juhtus, et Mart Sanderi ei saanud Eestis toimunud Eurovisiooni saatejuhiks, ehkki toona oli see justkui kindel. Isegi laul olevat tema järgi valitud.

title: Mart Sander selgitas kunagist Eurovisiooni-skandaali: millegipärast arvatakse, et ma peaks Marko Matveret elu lõpuni vihkama

maintext:
Mart Sanderi ema Lembi kommenteeris: «Juhtusin rääkima Veljo Tormisega, kui selgus, et Mart seda ei saa. Ta ütles mulle niimoodi - ma ei tea, kas see on tõsi või mitte -, et see on kultuuriministri otsus.»
Evelin küsis Mardilt, kas tal on Signe Kiviga mingi kana kitkuda.
«Sel hetkel oli väike kana, jah,» naeris Mart. «Eesti jonn on pikk asi ja väga võimas kanal. Pika viha pidamist ja aastatetagust ärapanemist tuleb hästi palju ette. Mul on viimasel ajal tulnud ka see Eurovisioon meelde ja seda tänu viimasele presidendivalimisele. Mul tuli meelde selline anekdoot algajast mustkunstnikust, kes pakub oma kava tsirkuse direktorile ja ütleb: «Selline atraktsioon, et inimesed istuvad ja nende kohale tõmmatakse sajaliitrine pasalähker. See tõmmatakse üles ja inimesed vaatavad. See lähker lõhkeb seal üleval ja siis tulen lavale mina, üleni valges.» See oli natuke samamoodi ja praegu ka. Jumal kaitsku meie uut presidenti! Ma mõtlen nendele, kes sellest trallist läbi käisid ja kes sellest rennist läbi solgutati kuude kaupa, kuni nad olid nii räpased, et keegi ei tahtnud enam nende lõhna tunda. Ja siis astus uus, üleni valges pruutkleidis inimene ette. Ja kõigil on loomulikult süda kerge, et ometi see trall lõpeb. Eurovisiooniga oli natuke seda sama asja. Leierdati nii palju ja kõigil on kõrini, et kes saab. Ma olin ise ka sellest totaalselt tüdinud. Ja kui ühel päeval öeldi, et mina ei ole, ja järgmisel päeval teatati, et Marko Matvere, siis see mõjuski inimestele kergendusena. Et aitab sellest trallist Sanderi ümber,» arvas Sander.
«Ega ma tol ajal osanudki sellest midagi mõelda. Mul on hästi palju töid ja tegemisi, sõitsin mööda maailma ringi...» kinnitas Sander, et suurt solvumist saatejuhtide vahetus kaasa ei toonud.
Matverega saab Sander suurepäraselt läbi.
«Millegipärast on levinud see arvamus, et ma peaks Matveret elu lõpuni vihkama. Vastupidi, me tegime ju temaga hiljem koos etenduse «Chicago». Ta on suurepärane ja andekas inimene ning ma töötaks temaga alati koos, kui mul selleks võimalus oleks,» rõhutas Sander.


description: Bermuda kolmnurk on mereala, kus on müstilistel asjaoludel kadunud palju laevu ja lennukeid ning aastakümnete jooksul on välja pakutud mitmeid teooriaid nende kadumise kohta.

title: Video: Bermuda kolmnurga saladus võib peituda võimsat tormi tekitavates kuusnurksetes pilvedes

maintext:
Bermuda saare, Puerto Rico loodetipu ja Florida poolsaare lõunatipu vahele jääval mereala suurus on umbes 500 000 kilomeetrit ning seal on kadunud vähemalt 75 lennukit, sadu laevu ja umbes 1000 inimest, edastab mirror.co.uk.
Aastas keskmiselt kaob seal piirkonnas neli lennukit ja 20 laeva.
Teadlased käisid välja uue teooria selle mõistatuse kohta selgitades, et kadumist võivad põhjustada kuusnukrsed pilved, mis tekitavad tormi ja tugevaid tuuleiile, milles ulatub kiirus ligi 300 kilomeetrini tunnis.
Ameeriklasest meteoroloogi Randy Cerveny teatel tekivad ookeani kohal olevate kuusnurksete pilvede tõttu niinimetatud õhupommid.
«Need «pommid» tekivad pilvede alumises osa ja on oma olemuselt õhuvood, mis liiguvad ookeani pinnale ja tekitavad ebatavaliselt tugeva lainetuse. Kui mitu sellist korraga tekivad, on torm veelgi võimsam,» selgitas meteoroloog.
Colorado ülikooli ilmateadlase Steve Milleri teatel tekivad heksagonaalpilved Bermuda saare läänetipu piirkonnas ja liiguvad sealt edasi.
Meteoroloogide arvates on pilved ja torm kõige loogilisem selgitus Bermuda kolmnurga saladusele.
Varem on fenomeni selgitustena pakutud välja merepõhja looduslikku gaasi metaanhüdraati, Maa magnetvälja häireid, õhukeeriseid, vesipükse, vee hõrenemist, teise dimensiooni sekkumist ja palju muud.


description: Täna õhtul täitub Kultuurikatel võrratu ja tipptasemel moekunstiga, sest üle antakse Eesti mainekaim moeauhind Kuldnõel ning Hõbenõel, millega tunnustatakse viimase aasta säravaimat panust Eesti moeellu. Suurejoonelise gala raames astuvad esmakordselt lavale ka kõigi kuue nominendi värsked kollektsioonid.

title: Täna antakse üle Eesti tähtsaim moeauhind Kuldnõel

maintext:
Täna õhtul kell 20 süttib Kultuurikatlas aasta säravaim moeleek, sest Tallinn Fashion Weeki raames leiab aset suurejooneline Kuldnõela gala. Lisaks Tallinn Fashion Weeki 10 aasta juubelile tähistab sel aastal omamoodi tähtpäeva ka Kuldnõel - esimene Kuldnõel anti üle 1996. aasta eredaimale moetähele (Marika Siska, Baltman) ning seega möödub esimesest Kuldnõela auhinnatseremooniast peagi 20 aastat.
Eesti moedisaini auhind Kuldnõel antakse silmapaistvale moedisainerile või kaubamärgile loomingulise järjepidevuse eest vähemalt viie viimase aasta vaates, pidades silmas kollektsioonide kvaliteeti ja funktsionaalsust, ajakohasust ja ilu, müügiedu ja ekspordivõimekust.
Sel aastal on Kuldnõelale nomineeritud Lilli Jahilo, Kristel Kuslapuu ja Thea Pilvet-Martinson. Lilli Jahilo on Eesti moedisainer, kes on pühendunud aegumatu ilu väljendamisele läbi kompromissitu kvaliteedi ja kelle disainilahenduste peamiseks inspiratsiooniallikaks on loodus ning kõrgmoetehnoloogiad ja -tikandid. Kristel Kuslapuu armastab skulptuurseid ja suuri vorme ning on peamiselt tuntust kogunud kudumidisainerina, luues läbi erinevate kudumite ainulaadseid ja erakordseid moeteoseid. Thea Pilvet-Martinson on rõivabrändi Althea peadisainer ja kaubamärgi looja, kelle kollektsioone läbivad ülima naiselikkuse jooned, mis on ühendatud uute vormide ning rõivaste kandmismugavusega.
Hõbenõel antakse välja viimase aasta säravaima panuse eest meie moeellu - see on auhind julge pealehakkamise, erakordse ettevõtlikkuse, originaalse idee ja energilise teostuse eest.
Käesoleva aasta Hõbenõela nominentideks on Kätlin Kikkas kaubamärgiga KÄT, Roberta Einer ning Margit Peura kaubamärgiga Whitetail. Kätlin Kikkas on rõivabrändi KÄT asutaja, kelle käekiri on tänu julgetele joontele, kindlameelsusele ja puhtale, ent retrohõngulisele disainile kohalikul moemaastikul tugevalt esile tõusnud. Roberta Einer on disainer, kes sööstis tõelise sähvatusena rahvusvahelisse moetaevasse ning kelle ainulaadsed ja peenete tikanditega rõivad on viinud Eesti moe kõikjale maailma. Margit Peura on aga moekunstnik, kes seisab kaubamärgi Whitetail taga ning kelle moefilosoofias mängivad tähtsaimat rolli keskkonnasõbralikkus, eetilisus, kauakestvus ja tootmine, mis toimub ausatel tingimustel.
Kuldnõela žüriisse kuuluvad sel aastal Maile Grünberg, Piret Puppart, Kristi Pärn-Valdoja, Edward Köster, Urmas Väljaots, Filippo Caroti ja Aljona Eesmaa.
Kuldnõela gala toob publikuni Samsung Galaxy ning Kuldnõela ja Hõbenõela auhinnad annab üle Estonia Resort Hotel & Spa****, kes kingib võitjatele 3-päevase spaapuhkuse suvepealinnas Pärnus - Hõbenõela võitjale superior klassi toas ning Kuldnõela võitjale sviidis. Lisaks spaahoolitsustele saavad võitjad nautida maitseelamusi restoranis NOOT.
TFW põhiprogramm
Kolmapäev 19.10
18.00 Gita Siimpoeg, Tallinna Ettevõtlusinkubaatorid: Raili Nõlvak, Kokomo Collection
20.00 Samsung Galaxy esitleb: Kuldnõel
Neljapäev 20.10
18.00 Anu Hint, Katre Arula
19.30 Iris Janvier
21.00 Piret Ilves, Diana Arno
Reede 21.10
18.00 Marimo Fashion, Mammu Couture
19.30 Liivia Leškin, Vilve Unt
21.00 Kirill Safonov, Year by Raivo Holm
Laupäev 22.10
18.00 Kriss Soonik
20.00 Baltman: Born Fearless
Pileteid etendustele on võimalik osta Piletilevist.
Tallinn Fashion Weeki ametlik meediapartner on Eesti Meedia. Elu24 teeb galast otseülekande, mida saab jälgida siin.


description: USA tõsielustaar Kim Kardashian on maailma üks tuntumaid naisi, kuid Prantsusmaa Pariisi politsei ei teadnud, kes ta on.

title: Pariisi politsei ei teadnud, kes on Kim Kardashian

maintext:
Pariisi politseijuht Christian Sainte tunnistas Prantsuse meediale, et kui nad said kolm nädalat tagasi väljakutse ehteröövi kohta kuulsas Hotel de Pourtalès´is, siis nad ei teadnud, kellelt need ehted viidi.
«Sain kella 3.00 ajal valves olnud alluvalt kõne, et Kim Kardashianilt on mitme miljoni dollari eest ehteid viidud. Mulle ei öelnud see nimi mitte midagi. Küsisin oma kolleegilt üle, et kes see on, kuid ka tema ei teadnud. Istusin siis arvuti taha ja guugeldasin, et tegemist on kuulsa ameeriklannaga, kes on Facebookis populaarne,» meenutas prantslane.
Kardashianilt viidi relva ähvardusel väidetavalt kümne miljoni dollari väärtuses ehteid. Naine seoti kinni ja suleti ta luksuskorteri vannituppa.
Prantsuse politsei arvates käitus Kim Kardashian valesti, et demonsteeris kalleid ehteid sotsiaalmeedias ja jalutas nendega Pariisis, kus kõmufotograafid teda pidevalt jälitasid. Fotod ta ehetest jõudsid pidevalt nii meediasse kui sotsiaalmeediasse.
«Kardashian jagab sotsiaalmeedias enda kohta liiga palju infot, professionaalsed vargad kasutavads eda ära. Mis puudutab Kardashiani ehete vargust, siis selle taga on oma ala ühed paremad, seda lubab oletada nende oskuslikkus ja tegutsemiskiirus,» lisas politseijuht.
Prantsuse politsei otsib seni isikuid, kes Kim Kardashianilt ta kallid ehted viisid.


description: Saksamaa, Rootsi ja Soome väljannete teatel leiti Saksamaa Hannoveri Leine lossi (Leineschloss) renoveerimise käigus inimskelett, mis võib lahendada rohkem kui 320 aasta taguse saladuse, kas saksa hertsog Georg Ludwig, kellest sai Inglise kuningas George I, lasi oma abikaasa, printsess Sophia Dorothea de Celle salakallima, Rootsi krahv Philip Christoffer von Köningsmarcki mõrvata.

title: Kas saksa hertsog, kellest sai Inglise kuninga George I, mõrvas oma abikaasa salakallima?

maintext:
Tulevane kuningas sulges naise pärast afääri ilmsikstulekut Saksimaa Ahldeni lossi ja naine elas seal 30 aastat, enne kui suri. Ta ei näinud oma lapsi enam kunagi ja ta mehe käsilased valvasid teda pidevalt. Sophia Dorothea de Celle teatab viimases kirjas oma mehele, et olgu ta neetud.
Rootsi krahv Philip Christoffer von Königsmarck oli sakslanna lapsepõlvesõber,kuid hiljem kui nad täiskasvanud olid, tekkis neil suhe.
Ajalooallikate teatel nähti von Köningsmarcki veel elusana 1694. aasta suvel, kui ta külastas de Cellet, kuid pärast seda ta kadus.
De Celle oli õnnetus abielus oma sugulase Georg Ludwigiga, kellega teda sunniti poliitilisse abiellu 16-aastasena.
Armunud plaanisid koos põgeneda, kuid nende plaan paljastus ning pärast seda von Köningsmarck kadus. Nii Saksamaal kui Rootsis arvati, et ta tapeti.
Nüüd leiti Hannoverist Leine lossist renoveerimise käigus luustik, mis võib anda vastuse von Köningsmarcki saatuse kohta. Göttingeni ülikoolis läbi viidava uurimise esimeses etapis tuvastati, et tegemist on aastasadu tagasi surnud isikuga.
Lisaks tehakse DNA-teste, milleks andsid vereproove mitmed von Köningsmarcki suguvõsa praegu elusolevad liikmed. Veel ei ole leitud, mis põhjustas luudeomaniku surma.
Saksamaa arhiivides on säilinud de Celle ja von Köningsmarcki armastuskirjad, millest paljastub nende põgenemisplaan. Kirjad on osaliselt kodeeritud, kuna nad soovisid olla ettevaatlikud ja teadsid, et riskivad kõigega.
«Kirjade suur hulk ei ole imekspandav, kuna 17. sajandil oli see tavapärane. Vahel saadeti samale isikule mitu kirja päevas,» teatas Rootsi Lundi ülikooli ajaloolane Håkan Håkansson, kes neid kirju uurib.
De Celle ja von Köningsmarcki traagiline suhe on andnud ainest mitmetele filmidele ja raamatutele.
Saksa päritolu Inglise kuningas George I valitses 1714 – 1727.


description: Paroodiashow «Su nägu kõlab tuttavalt» viienda saate võitis Meisterjaani kehastanud Raivo E. Tamm.

title: Näosaate blogi! Raivo E. Tamm tegi võrratu comebacki ja võitis saate

maintext:
Tanja Mihhailova, Olav Osolini ja Andrus Vaariku kõrval oli seekord külaliskohtunikuks lauljatar Eda-Ines Etti.
Kalle Sepp kehastus Jüri Pootsmanniks ja tõi lavale oma versiooni eurolaulust «Play».
Olav Osolin: See kõik oli väga armsalt tehtud. Ma ise oleks oodanud isegi rohkem seda käeliigutust ja muidugi lõpuks ma vaatasin, kas see lõpeb ilma kaarditrikita. Sümpaatne sissejuhatus. Punkte ma ei julge siin hakata lubama, sest muidu on nagu Eurovisiooniga - algul on kõik jube vaimustunud ja pärast tuleb välja, et tegelt läheb nii, nagu läheb.
Tanja Mihhailova: Mulle just meeldis, et käis ei olnud liiga palju. Ta ei olnud nagu nõme või ülepandud. Mulle väga meeldis sinu tämber, eriti kõrgetes kohtades. Sa laulsid ja tegid järele oma väikse pipraga. Mulle väga meeldis.
Eda-Ines Etti: Kõikidel on ilmselt hästi värskelt meeles, kuidas Jüri esines aasta esimeses pooles. See oli maitsekalt tehtud ja sa ei pingutanud üle. See oli paroodia, aga sinu hääl oli tõesti väga hästi tabatud. Minu arvates oli see väga hea number.
Andrus Vaarik: Mind hämmastab see, et žürii hakkab mingile konsensusele jõudma. Meil hakkavad tekkima mingid reeglid hindamiseks. Tõesti, kui võtta kriteeriumiks see, et esineda tuleb maitsekalt ja intelligentsele publikule... Iga esineja võiks mõelda, kas ta ise tahaks sellist asja näha, mitte püüda meeldida mingile abstraktsele, mitte kõige parema maitsega inimesele, siis on see väga hea. Sa olid selle parim näide praegu.
Kristjan Kasearu esitas HIMi superhitti «Join Me In Death».
Tanja: See number oli väga hästi tehtud, sest see tunne oli õige. See mees on ülidramaatiline, kuid samas üritab seksikas olla... See kõik oli natuke aegluubis. Mulle meeldis ka tämber, just need kõrged falsetikohad.
Ines: Mulle tundus ka, et sa ikka valdasid seda Ville Valo karakterit. Otsast lõpuni täitsa hästi kohe. See liimitud laulumaneer, et üks noot voolab teiseks, on päris raske saavutada ja see tuli sul väga hästi välja. Mulle meeldib see aura, mille sa lõid sinna, ja sa tabasid väga hästi HIMi aurat.
Andrus: Mulle meeldib, kuidas sa töötad. Nagu Kalle puhulgi just nimelt see peenmehaanika, et kaifid süvenemist neisse detailidesse. Ma ei tea, meie saade võiks esitada litsentsitaotluse, et pärast võiks mingi diplomi anda. Sa ei ole ju näitleja. Ja need, kes on juba näitlejad, võiksid magistri saada. Ma arvan, et punktide jagamisega on jälle peavalu lahti, sest võta üks ja viska teist.
Raivo E. Tamm võttis ette Meisterjaani ja tema «Parmupillihulluse».
Ines: Mulle meeldib, kui siin saates naerda saab. Tore oli seda lugu laivis näha ja see oli päris lõbus. Ja uskumatult hästi sobib see soeng sulle, nii et võid juukseid pikemaks kasvatada küll.
Märt Avandi: Mina olen Inesega nõus - kindlasti oli see muuhulgas ka päris põnev.
Andrus: Miks selline iroonia ja sarkasm, eriti vanemate inimeste suhtes? Ma ei saa aru. Raivo, braavo! Hea on näha, et oled hääle tagasi saanud. Mul on nii kahju sellest Tarmo Pihlapist, mis läks angiini või bronhiidi taha. Võimas, suurepärane! Jälle ma näen, kuidas Meisterjaan tuleb sinu sisse ja võtab selle Raivo üle. Ja ei nori Raivo kallal! Tere tulemast suurde mängu!
Olav: Alguses ma vaatasin, et Baruto, aga natuke kõhnavõitu. See lugu on üks Eesti eelvooru parimaid lugusid, väga nutika tekstiga. Hästi lahe number ja mulle koledasti meeldis. Su vorm on taastunud!
Tanja: Mulle kohutavalt meeldis, mida sa täna tegid. Laulmine, liigutused ja parmupill, mida sa oskasid väga hästi mängida... Väga hea number!
Adeele Sepp esitas varalahkunud David Bowie ühte suuremat hitti «Life On Mars».
Andrus: David Bowie oli minu õrnas nooruses midagi täiesti erakordselt ja ma ootasin seda numbrit väga. Esimest korda nägin sinul, kellel tuleb kõik näiliselt kergelt välja, pingutust, et sa ei olnud päris kodus selles Bowies. Hääl oli võibolla natuke tugev. Mul on väga hea meel, Adeele, sest ma mõtlesin, et ma ei suuda enam järgmiseid originaalseid kiidusõnu välja mõelda. Ma saan ka natuke kriitiline olla. Aitäh sulle, Adeele. Adeele pingutab alati, aga ma ei näe seda tavaliselt. Nüüd tuli õrn higilõhn siiapoole.
Olav: See oli paras julgustükk muidugi. Üks minu noorusaja vingemaid rokkpalu. Ma olen mõelnud, et see oli justkui hümn nendele inimestele, kes unistavad sellest, et kuskil kaugel on veel parem maailm kui see, milles me iga päev elame. See oli armsalt tehtud, aga mul on tunne, et sa ei saanud alguses kohe selle õige šniti peale ja sealt jäi seda bowielikkust väheks.
Tanja: Mina olen ka nõus meie paneeli saurustega. Nemad ikka on kursis rohkem David Bowie loominguga. Mulle ka tundus, et natuke raske ülesanne. Kuigi mulle meeldis ka see oleks. Vahepeal kumas ikka läbi nii Adeelet kui Kadri Voorandit.
Laura Põldvere pani oma vokaalsed võimed proovile koloratuursopran Anu Kaalu jäljendades.
Olav: Sa näitasid väga ilmekalt, milliseid imelisi hääli võib inimene endast välja tuua. Ei ole saladus, et ma ei ole operetivallas suur spetsialist. Aga ma olen ooperit käinud vaatamas ja mäletan Anu Kaalu. Teda ei ole paroodiasaates lihtne järele teha, sest erinevalt mõnest teises primadonnast ei olnud ta väga suur näoväänutaja, ta laulis ilusti ja tegi mängleva kergusega oma asjad ära. Selles mõttes polnud siin nii palju näitlemist või sellist poolt, vaid püüdu tuua oma hääl tükk maad kõrgemale, kui ta tegelikult on, ja sa said sellega suurepäraselt hakkama.
Tanja: Mina olen täiesti kade, et su hääl saab niimoodi kõrgustesse ronitud. Mulle väga meeldis. Kui loo alguses need üleminekud punkteeritud muidu on, siis ma ootasin, kas need tulevad punkteeritult või mitte. Esimene kord ei tulnud, aga ülejäänud korrad tulid. Ei olnud isegi millegi üle natuke rõõmu tunda, et oh, seda ei võtnudki välja... Ma hoidsin pöialt, et võtad viimase noodi ära, ja tuli ka.
Liis Lass tõi lavale punkbändi Velikije Luki ja laulu «Tallinn põleb».
Tanja: Mulle meeldib, et sa pole üldse oma nägu. Mulle väga meeldis see maksimalism - energia, see, et sa jätsid oma häälepaelad siia põrandale. Minu meelest oli see väga sarnane. Sa olid väga tubli.
Ines: Välimus on tõesti jube hästi tabatud. Tõesti nagu noor Ivo! Etteaste väga sarnane.
Andrus: Sa tegid kõik, mis sinu võimuses. Sest sellist anarhiat uurida ja selgeks õppida ja taasesitada on üks raskemaid asju, sest ta ei allu ju reeglitele. Laulda nii palju halvemini ja koledamini kui sa harjunud oled... Puudu jäi kuus õlut, muud mitte midagi!
Inga Lunge ja Joosep Järvesaar astusid lavale 90ndate popduo Hovery Coveryna ja esitasid laulu «Ära jahtu».
Ines: Seda oli väga lõbus vaadata ja ma sain palju naerda. Originaalis nad ju päriselt ei laulnud ja teie vaesekesed pidite laulma ja koreograafiat tegema ning vahepeal sai teil võhm ikka täitsa otsa. Aga teid oli nii lõbus vaadata, sest nii see umbes oligi!
Andrus: Meie õudusunenägudesse tuli see laul jälle tagasi. See on ikka tõesti õudustsirkuse number ja te olite väga head. Siin on ainest, mida parodeerida. Joosepil natuke närv vedas alt ja mõni samm läks natuke segamini ja hääl ei tulnud kõige paremini välja... Aga väga hea. Me oleme jälle hädas punktide jagamisega.
Olav: Proua Lunge on muidugi koopia tollest Estinist. Joosep näeb pigem välja nagu tänapäevane peotantsija, kes teeb selliseid toredaid puusaliigutusi. Meenub see, kui see lugu ETVs jooksis, siis kõige naljakama oli see, et tantsuosa oli hästi pikk alguses ja see jättis mulje, nagu see ongi tantsunumber. Te olite seda natuke lühendanud meie huvides. See on üks pöörasemaid numbreid tõesti, selle kõrval on «Sein on ees» nagu leebe sügistuul.
Üllatuskülalisena astus üles Jüri Pootsmann, kes kehastus Olivia Newton-Johniks ja esitas tema üliseksikat 80ndate pophitti «Physical».
Märt: Kuidas sa hindad, arvestades antud olukorda ja seda, milline sa välja näed, kas sa praegu pigem liigud oma karjääriredelil ülespoole või...?
Jüri: Ma otsin veel enda redelit. Võin minna üles, võin alla, aga hetkel ma olen siin.
Andrus: See käis sul kuidagi väga... Järgmine hooaeg - tuled, ei tule? Meil on väga mõnus siin!
Olav: Väga omapärane Olivia Newton-John. Selline reibas. Ma ütlen ausalt, et mõned taustakutid olid natuke liiga vormis selle video jaoks. Villiko oleks võinud vabalt mind võtta sinna esinema. Ei, see oli tore, vahva paroodia. Reibas ennekõike.
Saate võitis Raivo E. Tamm, kes annetas võidetud 1000 eurot MTÜ-le Isata Laste Heaks. Fotod: Erlend Štaub


description: Sel laupäeval, 22. oktoobril kell 21 toimub Von Krahlis juba kuuendat korda heategevuslik mälestuskontsert FoRevo, kus esinevad Genka & Paul Oja, 5 Miinust, Sammalhabe, Val Tvoar ja Küttebänd. Kogu piletitulu läheb FoRevo fondi ja annetatakse omakorda Vähiravifondile “Kingitud Elu”.

title: Mälestuskontsert FoRevo tähistab Toe Tagi 20. aastapäeva

maintext:
“Muusika on alati olnud see, mis inimesi seob ja loob ka mälestusi. Revo oli suuremat sorti melomaan, nii on meil väga hea meel, et mälestuskontsertide heategevuslik traditsioon jätkub. Kui kuulsime Vähiravifondilt “Kingitud Elu” kurba uudist, et neil on raha otsas, aga abivajajaid palju, tekkis mõtte käed lüüa ja oma abi pakkuda,” sõnab heategevuskontserdi üks korraldajatest Merle Sikk.
MTÜ FoRevo loodi 2011. aastal nahavähivormi melanoomi tõttu lahkunud muusiku Revo Jõgisalu mälestuseks. Vähiravifond “Kingitud Elu” on viimase kahe ja poole aasta jooksul rahastanud kümnekonna melanoomipatsiendi ravi. MTÜ FoRevo teeb koostööd just info lecitamise asjus ka noorteorganisatsiooniga Dermtest, tänu kellele võimaldatakse sünnimärkide kontrolli kodukohas (ehk perearsti visiidil) telemeditsiini abil.
Forevo rap to metal edition klubis Tapper / Urmo Orujõe
“See, et 20 aastat laval muusikat tehtud, on muidugi täiesti suurepärane. Aga nii palju on veel teha. Ma arvan, et meenutama hakkame siis, kui lapselaps ütleb: “Vanaisa, mul kursusekaaslased palusid küsida, et millal mikrofoni varna viskad?” Juba langenud võitluskaaslaste nimel ei saa mõõka maha visata,” kommenteerib Henry Kõrvits ehk Genka, Revo sõber ja bändikaaslane, ning lubab, et mälestuskontserdil kuuleb Toe Tagi 20. aasta juubeli puhul tavapärasemast rohkem TT laule.
FoRevo heategevuslik mälestuspäev algab kell 12 traditsiooniks saanud saalijalgpalliturniiriga Õismäe Sportmängude Hallis (Ehitajate tee 141). Võistluses osalevad Revo Jõgisalu sõbrad-tuttavad, motomehed ja muusikud ning üritus on publikule tasuta.
Räpipunt Kõik Boyz andis Hollywoodi sünnipäeval vägeva live'i, Genka ja viinapits / Club Hollywood
FoRevo heategevuslik mälestuskontsert toimub sel laupäeval, 22. oktoobril Von Krahlis. Uksed avatakse kell 21. Esinevad Genka & Paul Oja, 5 Miinust, Sammalhabe, Val Tvoar ja Küttebänd. Kontserdi vanusepiirang on 18 eluaastat. Pileti hind on 10 eurot – kogu piletitulu läheb heategevuseks.
5miinust ja Elephants From Neptune / Viktor Burkivski
Revo Jõgisalu lugu saab lugeda MTÜ FoRevo kodulehelt.
Mälestuskontserdi FoRevo sündmus Facebookis.


description: Täna on TV3 eetris «Su nägu kõlab tuttavalt» teine saade.

title: Mart Juur: Raivo tuletas meile meelde, et see on naljasaade, mitte laulusaade

maintext:
Adeele Sepp kehastas Brainstormi lauljat Renars Kaupersit ja esitas lugu «My Star».
Olav Osolin: Ajalooliselt olen ma muidugi hämmingus. Ma ei saa absoluutselt aru, kuidas selline lugu ja esitus said Inest võita Eurovisioonil. Aga mulle väga meeldis, kuidas sa seda Renarsit järele tegid. Liikumise olid täpselt selgeks teinud, sest nii aktviiselt ta seal jalaga vehkleski. Sinul oli ka täpne Renarsi pilk. Aeg-ajalt on ta selline koolipoiss, et oioi, ja siis äkki tuleb tal hullumeelse pilk sisse. Natuke nagu Oudekki Loone. Aga Oudekki Loonel on see kogu aeg, temal tuleb hetkeks.
Tanja Mihhailova: Sulle sobivad hullud silmad. Mulle väga meeldis, kuidas see number oli tehtud. See oli liikumises nagu Läti versioon Mick Jaggerist. Vokaal oli natuke tugev, sest tal on see loid ja natuke nõrgem. Aga silmad olidki kõige tähtsamad siin loos, nii et... Silmad olid peas!
Mart Juur: Kaaskohtunike sõnavõttudest saan aru, et keegi neist pole käinud Lätis odavat alkoholi ostmas. Tundub, et kolleegid üldse ei tea, kuidas lätlased liiguvad. Osolin rääkis jalgadest, Tanja silmadest - millisest kehaosast siis mina peaksin rääkima? Ma vaatan tervikut. Tõesti, lätlane on soomlase kõrval üks väheseid rahvuseid, kelle üle võime karistamatult nalja teha, sest nad ei saa meile midagi teha. Soovitan olla taktitundeline, piiripealne. Kui siin imestatakse, kuidas Renars võitis Inest, siis võitiski parema esituse ja liikumisega. Seda liikumist, mida Renars maailma tõi, nimetatakse meditsiinis rahututeks jalgadeks. Selle vastu aitab magneesium.
Inga Lunge esitas Anne Maasiku «Rändaja õhtulaulu».
Tanja: See lugu on väga paeluv. Kui ma enne kuulasin seda salvestust, pidin selle kaks korda kinni panema. Sest mul hakkas väga-väga kurb. Praegu ma ei saanud õnneks kinni panna, aga tema tämber, mida sa tegid, oli väga õige.
Elina: Minu jaoks on olemas ainult üks Anne Maasik ja teda ei saa parodeerida. Sa tegid kõike, mida sa said, aga noh jah...
Mart: See laul on kindlasti üks Eesti lauluvaramu võimsamaid palasid. Samas Anne Maasik on väga salapärane isik, mina ei ole teda kunagi esinemas. Mõtlesin, kuidas Inga selle karakteri lavale tõi, sest Inga on ka nii noor inimene, et ta ei ole Anne Maasikut näinud. Ma oletan, et võibolla on Lunge Toomas on Anne Maasikut kunagi näinud. Või on Lunge Tom ka nii noor mees, et pole oma silmaga näinud. Aga ehk Elgula Jaan on näinud Anne Maasikut ja siis Elgula Jaan mängis Lunge Tomile ette ja Lunge Tom tuli koju ja mängis Ingale ette. Ja Inga mängis meile kõigile ette. Nüüd me oleme kõik näinud Anne Maasikut. Meil vedas!
Kristjan Kasearu kehastas Lenny Kravitzit ja esitas laulu «American Woman».
Elina: See läks tõesti kümnesse! Sind oli hea kuulata, hea vaadata. Lenny meenutab mulle millegipärast lendamahakkavat pingviini. Kui Lenny peaks tulema taas Eestisse ja kui ta peaks haigeks jääma, petaksid sa rahva ära küll. Valgus natuke hämaramaks ja...
Mart: Kristjan sai väga hästi Lenny Kravitzi tüübile pihta, sest see tüüp on iseenesest väga koomiline. See on midagi Charlie Chaplinist, Prince'ist, Led Zeppelinst. Hunnik kultuurilisi viiteid, millega on põnev liialdada ja paisutada. Minul oli täna rekord, sest täna kuulasin esimest korda elus seda laulu nii kaua.
Olav: Kui mina käisin Lenny kontserdil, siis minu ees olid mingid kolmemeetride kutid ja ma ei näinud midagi. Siis ma mõtlesin, et ma hüppan üles, aga siis hakkasid kõik hüppama. Pean sekundeerima Mardile, sest see laul on tõesti õudselt tüütu. Aga mulle see etteaste meeldis, sest siin oli pauerit, mida sellesse saatesse on vaja. Mulle meeldis see rohkem, kui see, mida ma seal staadionil nägin.
Tanja: Mina ei ole Lenny fänn ja ma ei tea, kas ta meenutab Chaplinit või pingviini. Etteaste ja tämber olid sarnased. Kõik oli tore ja väga õige.
Liis Lass astus lavale M People'i rollis ja esitas hittlugu «Moving On Up».
Mart: See pala on paras pähkel, sest ta on külm ja üsna suletud. Imetlusväärne on see, et selle lauljatari tämbrit sa tabasid väga hästi. Ma ei oska öelda, kas see oli paroodia ja kas selle saate eesmärk on parodeerida. Ma pean mõtlema. Selles mõttes õnnestunud number, et pani minusuguse tümika pani mõtlema.
Olav: Ma ei oska öelda, kas see oli paroodia või mitte. Mulle tundus, et see oli pigem austusest laulu ja lauljatari vastu selle laulu võimalikult hea esitamine. Ma ei oleks kunagi arvanud, et keegi Eestis suudab ühte minu lemmiklugu järele teha. Mul jäi täitsa suu lahti. Isegi need kärinakohad tundusid väga sarnased ja kogu see outfit ka. Kogu see elegants, mis oli väga vingelt tehtud. See polnud asi, mis ajaks naerma - see pani kuulama.
Raivo E. Tamm kehastas UB40-t ja esitas lugu «Can't Help Falling In Love».
Olav: Raivo parodeeris maailma kõige ebakarismaatilisemat rokkartisti ja ta sai sellega suurepäraselt hakkama - ta nägi tõeliselt ebakarismaatiline rokkartist välja. Ma arvan, et sa tegid seda väga ladnalt. Vokaalselt polnud see hiilgepartii, aga Birminghami aktsent oli väga hästi omandatud. See oli püüdliku töö kangelaslik saavutus.
Tanja: Mulle meeldis. Mulle meeldis vaadata, et sulle meeldis teha. Oli näha, et sa tunnetasid laulu. Ma oleks tahtnud veel kuulata.
Elina: Ma mõtlesin ainult sellele, et kui kunagi koolidisko ajal sai poistega sellist liibuvat tantsu tantsida, ja kui siis oleks järsku nurgas näinud seda meest, oleks kõik läinud lörri. Ma oleks nuttes koju läinud. Ma kujutasin seda meest hoopis teistmoodi ette.
Mart: Väga oli seda numbrit meile tarvis, sest Raivo tuletas meile meelde väga olulise ja lihtsa asja: meil on siiski naljasaade, mitte laulusaade. Tehniliselt on sellist random jorssi parodeeride keeruline, Raivo sai sellega hakkama. Ja niimoodi, et sellel random jorsil on ka sees mingi saladus ja tekib küsimus, kuidas ta on nii populaarne. Kui meil Eestis on ansambel Metsatöll, mis mängib folkmetalit, siis selline reggae-kaveritega bänd võiks olla Suvatöll ja oleks ka väga populaarne.
Laura Põldverest sai diktsioonikuningas Scatman John ja ta esitas hittlugu «Scatman».


description: Vana-Kreekas maeti umbes 3500 aastat tagasi sõdalane, kellele pandi kaasa 1400 hauapanust, millest osa on väärismetallist ja mis viitavad, et ta oli jõukas militaarjuht.

title: Milline nägi välja pronksiajastu Vana-Kreeka sõdalane?

maintext:
Niinimetatud Griffini sõdalase näo rekonstrueerisid nüüd Lõuna-Aafrika Vabariigi Johannesburgi Witwaterstandi ülikooli skelettide põhjal rekonstrueerijad Tobias Houlton ja Lynne Schepartz, kelle sõnul ei olnud see lihtne projekt, edastab seeker.com.
Luude ja kolju uuring näitas, et mees suri umbes 1500. aasta paiku eKr, olles 30 – 35-aastane.
«Kuna kolju oli lagunenud mitmeks tükiks ja osa tükke olid vigastustega, siis oli keeruline ta nägu taastada. Enne koljuosade ühendamist arvasime, et näo taastamine on võimatu,» teatas Houlton.
Teadlased kasutasid näo rekonstrueerimisel niinimetatud Manchesteri meetodit, milles koljul märgistatakse sügavusemarkeritega ära, kui paksud võisid olla koed ja nahk. Silmade, nina, kõrvade ja suu suurus ja kuju määratakse kindlaks kolju järgi.
Kuna Griffini sõdalase kolju oli enim kannatada saanud just silmade ja suu osas, siis loodi esmalt tänapäeva 50 Kreeka mehe vanuses 25 – 35 eluaastat kolju-uuringute põhjal arvutimudel, mille abil saadi iidse mehe jaoks silmade ja suu piirkond.
Naha ja juuste värvi saab kindlaks teha DNA-testiga, kuid kuna teadlastel see võimalus puudus, siis võtsid nad aluseks teadaoleva iidsete mükeenelaste ja minoslaste kohta.
Lõppkokkuvõttes saadi tumedate lokkis juuste ja tugeva näoga mees, kes meenutab Homerose kangelasi.
Griffini sõdalase haud oli 150 sentimeetrit sügav, 120 sentimeetrit lai ning 240 sentimeetrit pikk. Matmispaik leiti kohas, kus legendi kohaselt asus Vana-Kreeka kuulsa sõdalase Nestori palee. Nestor oli see, kes viis Homerose eeposes «Ilias» kreeklaste üksused Trooja alla.
«See matmispaik ei ole legendaarse kuninga Nestori ega tema isa Neleuse oma. See sõdalane elas 200 – 300 aastat enne Nestorit ja Neleust,» teatasid teadlased.
Hauapanused lubavad oletada, et maetud mees kuulus eliiti ja elas perioodil, mil mükeenelased vallutasid Kreeta saare ja alistasid minoslased, võttes samas nende kultuurist palju omaks.
Griffini sõdalase leidsid USA Cincinnati ülikooli arheoloogid, abielupaar Jack Davis ja Sharon Stocker 2015. aasta suvel, kui nad tegid väljakaevamisi Edela-Kreeka iidses Pyloses.
Leiti varandust täis haud, mida peetakse Teise maailmasõja järgse aja üheks tähtasamaks iidse Kreekaga seotud leiuks.
Haud oli hauaröövlitest puutumatu olnud 3500 aastat ja selle tõttu olid alles sinna pandud esemed. Meheskeleti juures oli pronksist mõõk, millel on kullaga kaetud elevandiluust käepide, veel oli kullast peaga pussnuga ning veel mitmeid relvi ja isegi kamme.
Mehe rinnale oli asetatud elevandiluust plaat, millel oli suure linnu pilt ning pronksist peegel, millel oli elevandiluust käepide. Veel oli hauas kullast anumaid, suur kuldne kaelakee ja kaks ripatsit, vääriskividega ehteid ja kuldsõrmuseid ning hõbedast ja pronksist ehteid ja anumaid.
Samas ei leitud hauast keraamikat, mis on viide sellele, et see mees oli jõukas ja talle pandi kuld ja hõbe teispoolsusse kaasa.
Ekspertide sõnul seostatakse rikkalike ehetega haudu tavaliselt naistega, kuid seekord oli tegemist mehe matmispaigaga.
Arheoloog Sharon Stockeri arvates viitavad hauast leitud kammid ja peegel, et sõdalastel oli komme enne lahingut enda välimus korda seada ja juukseid kammida. Kullast, hõbedast ja pronksist objektid on aga kingitused jumalannadele.
Minose kultuur tekkis pronksiajal Kreetal ja teistel Egeuse mere saartel, kuid mükeenelaste sissetung ja Thira vulkaani purse võisid põhjustada selle kultuuri kadumise 1400. aasta paiku eKr.
Näopilti vaata siit.


description: Ameerika Ühendriikides Floridas Miamis arreteeriti mees, keda kahtlustatakse süütamises ja mõrvakatses, kuid kes samas on varasemalt tuntud selle poolest, et tal puudub osa peast.

title: Ligi pool pead kaotanud ameeriklast kahtlustatakse süütamises ja mõrvakatses

maintext:
Politsei teatel süütas 31-aastane Carlos Rodriguez meelega oma maja, et tuli leviks naabermajja, seades sellega naabrid ohtu, edastab foxnews.com.
Mees selgitas politseile pärast kinnivõtmist, et ta tahtis oma maja maha põletada, kuna tahab selle asemele uut ehitada.
Rodriguez sai kuulsaks 2012. aastal, kui Youtube´i jõudis temast video, millel on näha, et tal on suur osa peast puudu.
Mees teatab videol, et ta kaotas ligi poole oma peast ja osa ajust kui sõitis narkouimas autoga ja tekitas liiklusõnnetuse, sõites suurel kiirusel vastu tänavalgustusposti.
«Kokkupõrkel postiga lendasin pea ees esiaknast välja, klaas lõikas osa peast ära,» selgitas ameeriklane.
Rodriguezi arstide ja advokaadi sõnul on mehel raskusi impulsside kontrollimisega, kuna tal puudub osa ajust, mis neid protsesse juhib. Lisaks olevat tal vigastuse tõttu psühholoogilisi probleeme.


description: Arheoloogilised leiud näitavad, et kiviaja inimeste, kes elasid umbes 5000 aastat tagasi, menüüs olid grillitud närilised.

title: Kiviaja menüüs olid grillitud uruhiired

maintext:
Briti Orkney saartelt Skara Braest leitud loomaluude uurimine näitas, et seal elanud inimesed grillisid ja keetsid uruhiiri, samas nende populatsiooni kahandades ehk see võis olla ka näriliste tõrje, edastab BBC.
Arheoloogide sõnul on Orkneylt leitud uruhiire luudel näha grillimise, keetmise ja söömise jälgi ning uruhiire luudeleiud on esimene tõend, et Euroopas toituti neoliitikumis närilistest. Närilisi kasutati toiduna ka järgnevatel sajanditel, Rooma impeeriumis peeti mitte uruhiirt, vaid unihiirt delikatessiks.
Šotimaa rahvusmuuseumi teadlase Jerry Hermani teatel oli kiviajal Orkney saartel palju uruhiiri, kes võisid siis eluasemetes nuhtluseks olla. Kuna nende näriliste liha oli maitsev, siis püüdisd elanikud neid söögiks, samas tegeledes näriliste tõrjega.
Leitud umbes 60 000 luu seas oli nii uruhiirte kui põldhiirte luid ja kuna luukogus on suur, siis lubab see arvata, et kiviaja inimesed sõid neid närilisi sadade aastate jooksul.
«Osadel luudel on näha viiteid tulel grillimisele, mis muutis liha pehmeks. Kuna uruhiired on väikesed, siis sai vaid ühe suutäie, seega tuli süüa mitu uruhiirt, et kõht täis saada. Need närilised olid valguallikad,» selgitas Herman.
Geeniuuring näitas, et uruhiired jõudsid Orkney saartele praeguse Belgia alalt koos seilajate, kaupmeeste ja farmeritega.


description: Hollywoodi staar Scarlett Johansson avab Prantsusmaa pealinnas Pariisis Marais` Yummy Pop popkornipoe. Valitud seltskonna jaoks tehtud eelavamisel pakkus staar koos oma prantslasest abikaasa Romaine Dauriaciga külalistele trühvlimaitselist popkorni.

title: Video: Scarlett Johansson avab Pariisis gurmeepopkorni poe

maintext:
Prantsuse meedia teatel ei ole 31-aastase staari popkornikauplus tavaline pood, vaid sealt saab osta erimaitsetega, näiteks trühvli, parmesani ja salvei gurmeepopkorni, edastab People.
Popkornikaupluse idee taga on näitlejanna prantslasest abikaasa Romain Dauriac, kes oma põhiametilt on reklaamibüroo juht. Paar plaanib oma äri laiendada, kui nende Pariisi pood edukaks osutub.
Johanssoni pressiesindaja teatel on popkorn näitlejanna üks lemmikroogi ja enne poe avamist katsetas ta kodustes tingimustes erinevate maitsetega.
Johansson ja ta mees tegid popkornipoe avamise eel koostööd New Yorgi ühe tuntuma koka Will Horowitziga, et luua ekstaravagantsete maitsetega popkorni.
Pariisi poodi juhatab Dauriaci õde.
Prantsuse meedia sõnul ei saanud Johansson oma poe avamist ajastada paremini, sest Pariisis on moes praegu kõik ameerikalik.


description:
Tallinn Fashion Week'i esimese päeva lõpetas Kultuurikatlas toimunud gala, kus anti üle Eesti tähtsaim moeauhind Kuldnõel ja Hõbenõel.

Kuldnõela võitis Lilli Jahilo ja Hõbenõela Roberta Einer.

title: Kuldnõela võitis Lilli Jahilo

maintext:
Sel aastal kandideerisid Kuldnõelale Lilli Jahilo, Kristel Kuslapuu ja Thea Pilvet-Martinson.
Lilli Jahilo on Eesti moedisainer, kes on pühendunud aegumatu ilu väljendamisele läbi kompromissitu kvaliteedi ja kelle disainilahenduste peamiseks inspiratsiooniallikaks on loodus ning kõrgmoetehnoloogiad ja -tikandid.
Kristel Kuslapuu armastab skulptuurseid ja suuri vorme ning on peamiselt tuntust kogunud kudumidisainerina, luues läbi erinevate kudumite ainulaadseid ja erakordseid moeteoseid.
Thea Pilvet-Martinson on rõivabrändi Althea peadisainer ja kaubamärgi looja, kelle kollektsioone läbivad ülima naiselikkuse jooned, mis on ühendatud uute vormide ning rõivaste kandmismugavusega.
Hõbenõel antakse välja viimase aasta säravaima panuse eest meie moeellu - see on auhind julge pealehakkamise, erakordse ettevõtlikkuse, originaalse idee ja energilise teostuse eest.
Käesoleva aasta Hõbenõela nominentideks olid Kätlin Kikkas kaubamärgiga KÄT, Roberta Einer ning Margit Peura kaubamärgiga Whitetail.
Kätlin Kikkas on rõivabrändi KÄT asutaja, kelle käekiri on tänu julgetele joontele, kindlameelsusele ja puhtale, ent retrohõngulisele disainile kohalikul moemaastikul tugevalt esile tõusnud.
Roberta Einer on disainer, kes sööstis tõelise sähvatusena rahvusvahelisse moetaevasse ning kelle ainulaadsed ja peenete tikanditega rõivad on viinud Eesti moe kõikjale maailma.
Margit Peura on aga moekunstnik, kes seisab kaubamärgi Whitetail taga ning kelle moefilosoofias mängivad tähtsaimat rolli keskkonnasõbralikkus, eetilisus, kauakestvus ja tootmine, mis toimub ausatel tingimustel.
Kuldnõela žüriisse kuulusid Maile Grünberg, Piret Puppart, Kristi Pärn-Valdoja, Edward Köster, Urmas Väljaots, Filippo Caroti ja Aljona Eesmaa.
Elu24 lugejate lemmiku avalikustas Anu Saagim ja selleks osutus Althea.


description: Rahvusvaheline teadlastegrupp lõi esimese «kosmoseriigi», pakkudes võimalust saada selle kodanikuks.

title: Video: teadlased lõid "kosmoseriigi", mis kannab nime Asgardia

maintext:
Asgardia nime kandev «riik» peaks Maad kaitsma kaheti: esmalt kosmilise sõja ja teisalt ohtlike asteroidide, kosmoseprügi ja vananenud satelliitide eest, edastab The Independent.
Asgardia esimene kosmoses elamist võimaldav satelliit jõuab kosmosesse 2017. aastal, kuid edaspidi loodetakse saata veel satelliite, kus hakatakse elama nagu riigis, seal tegeletakse majanduse, kaubanduse ja teadusega ning sinna on oodatu Maa kõikide riikide elanikke.
Teadlastemeeskond teatas, et Asgardia sai nime põhjala mütoloogilise taevalinna järgi, mida valitses jumal Odin.
Teadlastegruppi juhib Austrias Viinis tegutseva kosmoseuuringute keskuse juht Igor Ashurbeyli, kes on samas ka UNESCO kosmoseteaduse komitee juht.
Tema sõnul luuakse Asgardia maailmakuulsate teadlaste, inseneride, ettevõtjate ja juriidiliste ekspertide koostöös ning sellest saab uus «riik», mille kodanikuks saamiseks saab taotluse esitada.
Ashburbeyli sõnul tahavad nad saada tõeliseks riigiks, millel on olemas kõik riigi tunnused.
«Asgardia on siseseisev ja sõltumatu riik, mis tulevikus peaks olema ÜRO liige. Asgardia loosungiks on «Rahu kosmoses» ja eesmärgiks on hoida ära Maa riikide sõjaliste konfliktide laienemist kosmosesse. Sel riigil on oma filosoofia, ollakse avatud kogu inimkonnale ja üksikisikutele hoolimata nende isikute rassist, usust, majanduslikust ja sotsiaalsest staatusest,» teatasid projekti loojad.
Kõik, kes soovivad, saavad taotleda selle riigi kodakondsust.
«Ükskõik, kes Maal elavatest inimestest soovib saada Asgardia kodanikuks, siis ta saab seda. Tuleb täita sooviavaldus, millele märkida ees- ja perekonnanimi, e-posti aadress ja sünniriik,» teatasid teadlased.
Lisaks soovitakse Asgardia projektiga luua uued kosmose kasutamise ja hõivamise reeglid ning kes ja kuidas peaks kosmost kasutama. Eesmärgiks on takistada kosmoses sõjapidamist ja aidata kaasa inimkonnas rahu säilimisele. Inimkond unistab teiste planeetide, nagu näiteks Marss, koloniseerimisest, kuid et seda teha, peab valitsema nii meie planeedil kui kosmoses rahu.
«Inimkonna tulevikku silmas pidades tuleb teha kõik, et see oleks rahueesmärgiline. Loodame, et tulevikus elava inimesed nii Maal, mõnel teisel planeedil kui kosmosse rajatud kunstlinnades,» selgitas Kanada Montreali McGilli ülikooli kosmoseinstituudi teadlane Ram Jakhu.
Asgardia esmaülesandeks on inimkonna kaitsmine nii inimeste loodud kui kosmiliste ohtude eest, nagu näiteks kosmoseprügi, päikesepursked ja päikesetuul ning asteroididega kokkupõrked.
Teadlaste arvates on kosmilisi ohte alati alahinnatud. Uuringud on näidnud, et kui kosmoseprügi ja päikesetuul jõuavad Maale, siis on tõenäoliselt ees oodata globaalset kommunikatsioonisüsteemide varisemist.


description: USAs toimus kolmas ja viimane presidendikandidaatide teledebatt, milles vabariiklaste kandidaat Donald Trump nimetas vastaskandidaati, demokraat Hillary Clintonit nõmedaks eideks (nasty woman), sellest tekkis kohe internetimeem.

title: Donald Trump nimetas Hillary Clintonit nõmedaks eideks ja see jõudis T-särkidele

maintext:
Väitluse ajal ja selle järgselt kasutasid väljendit «nasty woman» rohkem kui 300 000 Twitteri kasutajat. Samas ründasid naised Trumpi, et ta Clintonit selliste sõnadega kostitas, kuid oli ka neid, kellele see meeldis.
Clinton oli rääkimas tervishoiu teemal, kui Trump vahele segas ja teda nõmedaks eideks nimetas.
Kohe pärast väitlust jõudsid internetis müüki «Nasty woman» tekstiga T-särgid. Nende müüjate teatel antakse pooled müügrirahast organisatsioonile Planned Parenthood (Planeeritud vanemaks saamine), mis jagab informatsiooni rasestumisvastaste vahendite kohta ja kaitseb abordiõigust. Teada on, et Trump on selle organisatsiooni tegevuse vastane.
«Nasty Woman» T-särk maksab 25 dollarit.
Trump on kampaania jooksul mitmel korral naiste teemal sõna võtnud ja naisi ärritanud. Hiljuti ilmus päevavalgele 2005. aastast pärit video, millel on kuulda Trumpi kasutama naiste kohta ebatsensuurseid sõnu.
Pilti vaata siit.


description: ETV meelelahutustoimetuse juht Mart Normet loobub alates 1. novembrist senisest ametikohast ning jätkab Eesti Laulu produtsendina. Samuti toodab Normet ETV aastalõpuprogrammi paar põnevat saateprojeki.

title: Mart Normet loobub ETV meelelahutuse juhi kohast ja jätkab Eesti Lauluga

maintext:
"Eesti Laul on kasvanud aastaringseks tööks ning see on ka ainus ERRi projekt, mida me ise algusest lõpuni korraldame. Seetõttu vajab Eesti Laul ka absoluutset pühendumist,” räägib Normet.
“Teine põhjus, miks ma senisest ametist loobun, on see, et ma ei soovi kinni jääda mugavustsooni. Kaheksa aastat on pikk aeg. Kõigile on parem, kui inimene tunneb ise ära hetke, mil on õige aeg edasi liikuda.”
Edasi liikumise all peab Mart Normet silmas pigem loomingulist kui administratiivset tööd. “Veel selle aasta lõpus on plaan paari üllatusega välja tulla,” lubab Normet.
Seda, kes asub tema asemel ETV meelelahutustoimetust juhtima, selgub novembri jooksul.
"Eesti Laul 2017" poolfinaalid toimuvad 11. ja 18. veebruaril. Konkursi finaal toimub 4. märtsil Saku Suurhallis ja piletid on juba müügil!


description: Briti superstaar Joss Stone, kes astub homme üles Nordea Kontserdimajas, rääkis Elu24-le antud intervjuus, kuidas ta suudab alati nii rõõmsameelne olla ning kuidas on edenenud maailma vallutamise plaan.

title: Elu24 intervjuu! Grammy võitja Joss Stone jagas eestlastele nippe, kuidas olla sama rõõmus nagu tema!

maintext:
Kohtumine Joss Stone'iga oli soe ja vahetu. Erinevalt mitmetest kodumaistest staaridest oli Grammy auhinna võitja, maailmakuulus lauljanna soe ja vahetu. Pärast komplimentide vahetamist sai intervjuu alata ja uurisime staari käest, kuidas edeneb tal plaan esineda igas riigis üle kogu maa. Lisaks saime teada, kas on ka kohti, mis ei ole tema vastu nii külalislahked olnud ning mida tähendab tema jaoks olla õnnelik. Loomulikult küsisime läheneva ja pimeda talve saabudes ka eestlastele nippe, kuidas meele rõõmsana hoida.
Eile Tallinnasse saabunud ja enamasti hotellitoas viibinud Joss Stone kohtus täna Eestis olles ka kodumaise ja hinnatud jazz-artisti Kadri Voorand'iga, et koos muusikat teha. Stone lubab kohaneda Voorandi muusika järgi ning panna end uude põnevasse olukorda.
Kuidas ta Kadri Voorandi ja soojendusesineja Liis Lemsalu avastas, vaata Elu24 videost!


description: Hispaanias sünnitas 62-aastane naine, kes sai viljakusravi, oma kolmanda lapse.

title: Hispaania arst sünnitas 62-aastasena kolmanda lapse

maintext:
Lina Alvarezel on varasemast kaks last, kellest üks on 28-aastane ja teine kümneaastane. Naine teatas, et kolmas laps oli väga oodatud, kuna ta tunneb end tema tõttu noorena, edastab The Independent.
Loode-Hispaanias Lugos elava Alvarezi tütar sündis kaks nädalat enne tähtaega keisrilõike abil ja kaalus üle kolme kilogrammi.
Naisel tekkis menopaus 20 aastat tagasi, kuid kuna ta tahtis veel ühte last, läbis ta viljakusravi, mis oli edukas.
Arsti lapsesaamine tekitas Hispaanias arutelu, millise vanuseni tohiks naised viljakusravi saada. Mitmed naistearstid arvasid, et 62-aastasena lapse saamine näitab selle naise hoolimatust.
«Kui minu tütar on 30-aastane, olen mina 90-aastane. Heaoluühiskonnas on inimeste eluiga pikem kui kunagi varem ja ma tahan elada vanaks. Tahtsin juba varem veel ühte last saada, kuid arstid sõnasid, et olen liiga vana. Sain lõpuks oma tahtmise, mu kolmas laps hoiab mind noore ja energilisena,» teatas hispaanlanna.
Naise kõige vanem laps, 28-aastane poeg Exiquio sündis vigasena ja ka see oli põhjus, miks naine veel ühte last soovis.
Alvareze teine laps, poeg Sam sündis kui ta oli 52-aastane, enne seda rasedust sai ta samuti villjakusravi.
Ametlikel andmetel on kõige vanem sünnitaja Indias elav Daljinder Kaur, kes sai lapse 70-aastasena ja ilma viljakusravita.


description: Sotsiaalmeedias levib video, millel on näha ema oma tütre, kes pilkas kiikast vähihaiget, juukeid maha lõikamas.

title: Video: ema ajas kiilakat vähihaiget pilganud tütre kiilaks

maintext:
Videol on näha, kuidas tüdruk nutab ja väänleb, sest ta ei taha oma tumedatest pikkadest juustest ilma jääda. Äralõigatud pikad juuksesalgud kukuvad põrandale.
Väidetavalt kiusas tüdruk koolikaaslast, kellel vähihaiguse tõttu ei ole juukseid. Kiusaja ema otsustas, et ta tütar peab saama õppetunni.
Videol kuulda portugali keelt, kuid kuna kvaliteet on halb, siis ei ole võimalik täpselt sõnadest aru saada.
Videot näinud arvasid, et vanemad ei peaks oma lapsi sellisel viisil alandama ja neist tehtud videoid avalikkuses näitama.
Veel ühe videot näinu arvates ei ole juuste mahalõikamine õppetunni andmine, vaid õppetundi oleks saanud anda ka teisel, intelligentsemal viisil.
«Minu vennale meeldis nooremana asju süüdata. Vanemad andsid talle õppetunni sellega, et viisid ta tuletõrjujate juurde, kes selgitasid, mis juhtub tulekahju korral ja kui ohtlik see on. Ta lõpetas pärast seda süütamise,» selgitas kommenteerija.
Ta lisas, et videol nähtav ema oleks oma tütre pidanud viima hooldushaiglasse, kus on viimases faasis vähki põdevad inimesed.
«Seal oleks ta kogenud tegelikku elu, juustest ilmajäämine ei pruukinud talle õppetundi anda, kuna juuksed kasvavad tagasi,» lisas kommenteerija.


description: Ameeriklannast seikleja ja surfaja Alison Teal, kes kannab hüüdnime Indiana Jane, on maailmas üks esimesi, kes surfas Prantsusmaa pealinna Pariisi kuulsates katakombides.

title: Video: "Indiana Jane" surfas Pariisi katakombides

maintext:
AFP teatel olid Teal ja ta kaaslased olid Pariisi katakombides 13. oktoobril, olles 150 meetri sügavusel maa-all, kus on umbes kuus miljonit inimskeletti.
Naise sõnul rääkis ta isa halloween`i ajal, kui ta laps oli, talle Pariisis katakombidest ja teda hakkasid need huvitama ning nüüd ta tegi oma unistuse teoks.
«See oli minu jaoks nagu Indiana Jonesi või James Bondi stiilis seiklus, kuid samas ka natuke hirmutav, sest seal on tuhandeid surnuid. Maa-all on vähe hapnikku, mille tõttu oli ebamugav,» lausus roosasid bikiine kandnud ja roosa surfilauaga edasi liikunud seikleja.
Ta lisas, et tema ja ta kaaslaste, kes on elukutselised koopaukeldujad, sealoleku ajal veetase tõusis ning tuldud teed tagasi enam minna ei saanud, ohtum oli minna edasi, et välja pääseda.
«Lõpetasime ühel hetkel video tegemise, sest ei olnud ruumi ega õhku. Pidime välja pääsema, sest seal olek muutus meie jaoks ellujäämiskatseks. Kui välja pääsesime, värsisesime kogetust,» lisas Teal.
Pariisi katakombides on kolm osa kõige alumises osas on vesi, mille tõttu surfilaud vajalikuks osutus. Kuna seal oli soe, siis sai Teal surfata bikiinides.
Loodusfotogfaari ja keskkonnakaitsja tütar Teal on varem oma elu ja oskusi pannud proovile 40 riigis mitmetes ekstreemsetes tingimustes. Koduõpetusel olnud naine ei ole mitte kunagi tavakoolis käinud, vaid teda on õpetanud ta vanemad ja nendega koos seiklemine.
Teal jõudis 2008. aastal meediasse, kui leidis Peruus surfamise vahel ookeani lähedalt iidse inkade eelse matmispaiga, kus oli umbes 3000 aasta vanune muumia, kellel oli mitmesuguseid hinnalisi ehteid.
Alison Teal on esinenud ka USA populaarses tõsielusaates «Naked and Afraid», mida näitab Discovery.


description: Austraalai Adelaide´i ülikooli teadlaste sõnul leidsid nad iidsetelt koopajoonistelt hübriidlooma, mis oli nähtaval kohal, kuid varem silma ei jäänud.

title: Koopajoonised kinnitasid hübriidlooma "Higgsi piisoni" olemasolu

maintext:
Tuhandete aastate vanustel joonistel on kujutatud senitundmatut hübriidi piisonist ja tarvast ning oletatavalt tehti need joonised umbes 12 000 aastat tagasi, edastab seeker.com.
Uurijad andsid hübriidloomale hüüdnimeks Higgsi piison (viide müstilisele osakesele Higgsi bosonile, mille olemasolu ei ole suudetud lõplikult tõestada), kuna tegemist on müstilise loomaga, mis elas kaua aega tagasi ja mille olemasolu kohta peaaegu andmed puuduvad. DNA uuringud siiski näitasid, et kunagi selline hübriidloom eksisteeris.
Uuringu kohaselt olid need loomad olemas juba 120 000 aastat tagasi, tekkides tänapäeva pullide ja lehmade eelkäijast tarvast ehk ürgveisest ja jääaja piisonist. Hübriidloomakarjad liikusid rohumaadel nii Euroopas kui Kesk-Ameerikas. «Higgsi piison» tänapäeva Euroopa piisonite kauge esivanem.
Austraalia teadlase Alan Cooperi sõnul said tarvad ja ürgpiisonid ühiseid järglasi, luues uue liigi.
«Need kaks liigi kopuleerusid, saades järglasi, kuid tavaliselt ei saa kaks erinevat imetajaliiki järglasi. Müstiline aspekt on, et tekkis uus eluvõimeline liik,» lisas cooper.
Uuringut juhtinud Julien Soubrier´ teatel leiab suguluses olevate imetajate vahel mõnikord aset kopuleerumine, mille tõttu tekib hübriidliik, kuid tavaliselt ei ole uus liik viljakas ja sureb kiiresti välja.
««Higgsi piisoni» puhul on huvitav, et see liik mitte ainult ei elanud 100 000 aastat, vaid oli nii elujõuline, et muutus domineerivamaks kui seda olid esivanemate liigid. See viitab, et uus liik suutis karmides jääaja oludes parimini adapteeruda ja ellu jääda,» selgitas teadlane.
Cooper ja ta kolleegid alustasid iidsete Euroopa piisonite uurimisega 15 aastat tagasi, uurides kuidas karm kliima neid loomi mõjutas.
Nad tegid nende loomade fossiilsetele luudele, mis leiti Uuralitest ja Kaukaasiast, DNA uuringu. Ilmnes, et osa luid olid erinevad nii struktuuri kui selles leiduva DNA tõttu. Veel üks uurimine näitas, et hübriidloomade domineerimine langes kokku suurte keskkonnamuutustega, milles mitmed liigid välja surid.
Saamaks senitundmatust liigist paremat pilti, uurisid teadlased koopajooniseid ja neilt leiti mitu hübriidlooma. Ilmnes, et iidsetele inimestele oli piison üks meelisobjekte, mida koopaseintele joonistati.
Prantsuse kuulsa Chauvet` koopa kuraatori Marie Badisa arvates on koobastesse joonistatud loomad, mida on erinevaid, nagu eelajalooline «kino», kuna kujutised on väga realistlikud ja loomad näivad olevat liikumises.


description: Poolas leiti surnuna britist ufouurija, kes paar päeva enne oma surma saatis emale sõnumi, et kui temaga midagi juhtub, hakkaks ema seda uurima.

title: Briti ufouurija suri kummalistel asjaoludel

maintext:
39-aastane kahe lapse isa Max Spiers, kes pidas Poolas ufoteemalisi loenguid, leiti ta majutuskohast surnuna, edastab The Sun.
Mehe surnukehale tehti lahkamine, mille kohaselt võis tal tekkida terviserike, kuid surma täpset põhjust ei tuvastatud.
Max Spiersi ema, 63-aastase Vanessa Batesi arvates jõudis ta poeg millegi valgustkartva jälile ja ta tapeti võimude käsul, sest poeg saatis tallepaar päeva enne surma sõnumi:«Su poeg on hädas. Kui minuga midagi juhtub, siis asu uurima».
Ühendkuningriigist Canterburyst pärit mees elas juba mitu aastat USAs, kuid pidas maailma erinevates paikades tulnukate ja maavälise teemal loenguid.
«Ta kogus uufouurijana kuulsust ning esines mitmel pool ufode ja vandenõude teemal, ka Poolas. Ta ööbis poolatari juures, kes on samuti ufouurija, just see naine leidis ta surnuna. Max uuris valgustkartvat, tal oli vaenlasi, kes tahtsid ta surma,» sõnas ema.
Pärast Max Spiersi surma paljastumist hakkasid internetis liikuma jutud, et ta on Briti või mõne teise riigi valitsuse vandenõu ohver, kuna ta jõudis jälile suurele valitsusepoolsele varjamisele, mis puudutab maavälist.
Lehekülg Project Camelot teatas, et briti ufouurija surma asjaolud on kahtlased ja neid tuleb uurida.
Kommenteerija Craig Hewletti arvates ei sure hea tervise juures olevad noored inimesed ootamatult, pigem nad surevad mürgitamise tagajärjel.
Ka ema teatel oli ta poja tervis hea ja ta ootamatu surm välismaal tekitab kahtlust.
Ema tõi poja surnukeha Poolast kodumaale ja ta maeti Canterburysse. Mehele tehti Kenti lahkamisarstide poolt lahkamine, mis ei viidanud mõrvale, kuid ei tehtud toksikoloogilist uuringut, mis oleks võinud paljastada, kas ta organismis võis olla mürki.
Pere on veendunud, et Max mürgitati aeglaselt ja selle tõttu elas ta veel võrdlemisi kaua ning nad teevad kõik, et tõde välja selgitada.


description: Maailma erinevates paikades on inimeste meeli ärevil hoidnud hirmutavad ja ründavad klounid, eriti kardavad neid lapsed.

title: Video: Batman vastab hirmutavaid kloune kartvate laste kõnedele

maintext:
Ühendkuningriigis otsustas ehitustöölisena töötav 47-aastane Garry Bedford kloune kartvaid lapsi aidata, võideldes klounihulluse vastu ja võttes vastu kõnesid kloune kartvatelt lastelt, edastab Caters News.
Bedford ja veel 12 vabatahtlikku asutasid bat-phone`i, kuhu kloune kartvad lapsed saavad helistada ja oma mure ära rääkida.
«Meile helistavad lapsed kardavad mitmeid asju, kaasa arvatud ööd ja kloune, kuid me kuulame nad ära ja nad rahunevad ning saavad öösel magada. Oleme aidanud juba paljusid lapsi,» teatas Bedford.
Inglanna Stephanie Dunfordi sõnul on hea, et lastel on abitelefon, millele nad saavad klounikartusest rääkida.
«Minu tütar on autist, ta ei julgenud magada, kui tuli ei põle ja ei söönud, kuna kartis, et õues on kollitavad klounid. Ütlesin lapsele, et me saame helistada Batmanile ja tema aitab. Tütar sai Batmaniga rääkida ja ta kartus kadus,» teatas ema.


description: Austraalias New South Walesis Symbio looduspargis filmiti koaala Willow elu, kuid siis lendas sinna veel üks tegelane, kes leidis, et koaala nina on mõnus maandumispaik.

title: Pildid ja video: liblikas leidis koaala ninal mõnusa koha


description: Arheoloogid leidsid puidutüki, millel olev kirjutis lubab oletada, et umbes 1000 aastat tagasi oli Jaapan rahvusvaheliselt tuntud riik, kus võõramaalasi koheldi kohalikega võrdselt.

title: 1000 aastat tagasi võis pärslane Jaapanis matemaatikat õpetada

maintext:
Puidutükk leiti juba 1960. aastatel, kuid nüüd analüüsis seda infrapuna abil Nara kultuuriväärtuste instituut, mille teadlaste teatel viitab kirjutis Pärsiast (tänapäeva Iraan) pärit isikule, kes õpetas Jaapani kunagises pealinnas Naras valitsusliikmeid, eadstab The Independent.
Varasematel andmetel olid Jaapani ja Pärsia vahel sidemed umbes 600. aasta paiku pKr, kuid puidul oleva kirjutis kinnitab esmakordselt, et Jaapanis tegutses kaua aega tagasi Lähis-Idast pärit õpetlane.
Nara kultuuriväärtuste ameti esindaja Akirhiro Watanabe teatel õpetas pärslane jaapanlastele oletatavalt matemaatikat, sest sel ajal peeti pärslasi parimateks matemaatikuteks.
«Mitmed uuringud kinnitavad, et Jaapani ja Pärsia vahel olid mingid sidemed seitsmendal sajandil, kuid puidutükil olev tekst kinnitab, et 1000 aastat tagasi töötas Jaapanis esmakordselt Pärsiast pärit isik. Nara oli juba siis rahvusvaheline linn, kus võõrad olid sama tähtsad kui kohalikud,» teatas Watanabe.
Teada on, et alles 17. sajandil saabus sadu Pärsiast pärit kaupmehi Jaapanisse, eelkõige Nagasakisse, et seal kaupa teha. Samas on nüüd kindel tõend, et Jaapani ja Pärsia suhted said alguse märgatavalt varem.
Nara oli Jaapanikeisririigi pealinn 710 – 784, siis viidi pealinn Kyotosse ja lõpuks praegusesse asupaika Tokyosse.
Möödunud kuul teatasid arheoloogid, et avastasid Okinawa saare Katsureni kindlusest Rooma impeeriumi münte. Neli vaskmünti võisid jõuda vahendajate kaudu Jaapanisse, sest otsest sidet Jaapani ja Vana-Rooma vahel ei ole leitud.
Nara, mis oli sajandeid tagasi Jaapani keisririigi pealinn, kuulub oma paljude templite, pühamute ja keisripalee varemetega UNESCO maailmapärandi nimekirja.


description: Austraalia on tuntud mürgiste madude ja inimsööjatest krokodillide poolest, kuid hiljuti jõudis sotsiaalmeediasse video,  millel on näha suurt tapjaämblikku, kes liikudes ühe pere külmkapil, veab endaga kaasas suurt hiirt.

title: Video: kuidas suur ämblik vedas külmikul liikudes hiirt kaasas

maintext:
Facebooki pandud 20-sekundilist videot näinute arvates on tegemist umbes 15-sentimeetrise ämblikuga ja hiirega, kes oletatavalt oli surnud.
Videolt on aru saada, et ämbliku poolt kaasa veetud hiir on temast raskem, samas ei pilla ämblik oma saaki maha, vaid veab vapralt kaasas, vältides isegi külmkapi magnetit.
Videol on kuulda meest küsimas, et mida ämblik hiirega teeb ja see on hullumeelne.
«See on tõsiselt lahe värk, see ämblik ja hiir,» teatab mees.
Video pani sotsiaalmeediasse Austraalias Queenslandis Coppabellas elav Jason Womal, kelle sõnul oli ta hakanud kella 00.30 paiku öisesse vahetusse tööle minema, kui ta naaber kutsus ebatavalist asja vaatama.
Mehe sõnul nägi ta, kuidas jahtämblike (Sparassidae) hulka kuuluv ämblik vedas suurt saaki kaasas ja oletatavalt sõi hiire hiljem ära.
Womal teatas hiljem Facebookis, et ämblikuga on kõik korras, kuid tal puuduvad andmed hiire kohta.
«Annan teada, et ämblik on elus ja terve, andsime talle nimeks Hermie ja lapsendasime ta. Ämblik asutas Coppabellas oma närilistetõrje firma,» seisis humoorikas kirjas.
Jahtämblikud elavad Austraalias, kuid ka teistes lõunapoolkera paikades. Nad kasutavad saagi tapmiseks mürki, kuid inimesi nad tavaliselt ei ründa.
Seda liiki ämblikud toituvad putukatest nagu rohutirtsud ja prussakad, kuid vahel ka pisisisalikest, kuid varasemast ei ole teada, et nad sööksid hiiri.


description: Möödunud nädalal teatas Rootsi Akadeemia, et nad ei suuda leida Nobeli kirjanduspreemia saanud ameeriklasest lauljat ja muusikakirjutajat Bob Dylanit.

title: Mis toimub? Bob Dylani leheküljelt eemaldati teade, et ta sai Nobeli kirjandusauhinna

maintext:
Nädala lõpul ilmus Dylani leheküljele viide, et ta teos «Lyrics 1962–2001» on saanud Nobeli kirjanduspreemia ning mitmete väljaannete arvates teavitas muusik sellega, et on preemia saamisest teadlik, edastab The Local.
Nüüd on see märge tema kodulehelt eemaldatud ning Rootsi Akadeemia, mis Dylanile selle preemia määras, on ikka teadmatuses, sest kuulsat meest ei ole õnnestunud tabada ei telefonitsi ega e-kirjade kaudu. Samuti ei õnnestunud see tema lähedaste ja kaastöötajate kaudu.
Dylan kuulutati Nobeli kirjanduspreemia saajaks 13. oktoobril, kuid Dylan ei reageerinud sellele ega kommenteerinud kuidagi.
Rootsi Akadeemia esindaja Per Wästbergi arvates käitub suur muusik ebaõiglaselt ja solvavalt.
Kinnitamata andmetel andis Dylan käsu ta koduleheküljelt eemaldada märkus, et ta sai Nobeli kirjanduspreemia.
«See ei peaks üllatus olema, kuna ta tujukus ja ülbus on laialt teada. Ootame ja vaatame, kas ta lõpuks võtab meiega ühendust. Kui ta ka ei ilmu detsembris Stockholmi auhinnatseremooniale, siis on ta ikkagi Nobeli kirjanduspreemia laureaat,» lisas rootslane.
75-aastane Dylan on esimene Nobeli kirjanduspreemia saanud muusik, sattudes samas kirjanike kriitika alla. Paljude tuntud kirjanike arvates ei saa laulusõnu liigitada tõsise kirjanduse hulka.
Iga aasta 10. detsembril toimub Stockholmis tseremoonia ja bankett, millel Rootsi kuningas Carl XVI Gustaf jagab Nobeli preemiad ja peab kõne.


description: Paradiis on üks imeline paik. Mitte keegi pole seal käinud ja kes on, pole tagasi tulnud... Aga täna asjad muutuvad! Igaüks võib Aldo Järvsoo "Paradiisi" uksest sisse astuda ning seal ühe meeli paitavalt värvika ja hingekosutavalt stiilne tiiru teha. Muretult, sest välja saab sealt ka.

title: VIDEO: Aldo Järvsoo avab ukse Paradiisi


description: Kas see on reegel,  ilus = noor? Moelooja Vilve Unt viska Tallinn Fashion Weekil moepublikule kinda ning kiskus kaasa mõtlema. Kuidas ta seda tegi? Muutis jumestuse abil noored kaunitarid väsinud vanaprouadeks. Kollektsioon võlus nii lihvitud moelahenduste kui kontseptuaalsusega

title: VIDEO: Vilve Unt muutis modellid vanaks

maintext:
VAATA VIDEOT - näed lähiplaanis vanaks jumestatud modelle, Vilve Undi viimast moekollektsiooni ja kuuled autori kommentaare.
TFW: Vilve Unt Allikas: Postimees
Aukartustäratava moelooja ning õppejõu staažiga Vilve Unt mürgeldab moelaval nagu noor mässaja. Ta võiks lavale tuua midagi väärikat ja rahulikku, kindla peale välja minna, aga ei tee seda. Oh ei – ta irriteerib! Ning leiab selleks üha uusi ja uusi värskeid väljundeid.
Tallinn Fashion Week - Vilve Unt/ Erlend Štaub
Imetle stiilseid, avaralõikelisi halle kleite ja sillerdavaid kudumeid, mida vanuse-grimm, hallid juuksed ja nohikuprillid grammigi vähem lahedaks ei muutnud.
Tallinn Fashion Week - Vilve Unt / Erlend Štaub
Vaata siit Vilve Undi täispikkuses moeshowd


description: Ameeriklane Khalil Rafati oli mõni aeg tagasi veel heroiinisõltlasest kodutu, kuid nüüd on ta multimiljonärist ärimees, kellelel kuulub mahlabaaridekett SunLife Organics.

title: Video: kuidas kodutust heroiinisõltlasest sai multimiljonär

maintext:
Ohios Toledos sündinud 46-aastase mehe sõnul kolis ta nooremas eas oma kodulinnast seksuaalse ahistamise ja perevägivalla eest Los Angelesse, kus tal algas allakäigutrepp, edastab The Independent.
Ta töötas esmalt automüüjana, kelle klientide seas olid rikkad ja kuulsad, kuid üsna kiiresti tekkis tal heroiinisõltuvus ja ta kaotas töö.
2001. aastal osales ta Malibus peol, kus sai narkootikumi üledoosi ja ta oleks peaaegu surnud. Mees sai aru, et kui ta oma elu ei muuda ja narkost ei loobu, siis ei ole tal enam kaua elada. Ta käis narkoravil ja avastas 2003. aastal tervisliku toitumise.
«Käisin täiesti põhjas ära, edaspidi oli teekond üles. Hakkasin tegelema mahlade ja tervislike jookidega, segasin kokku esimese oma smuuti, millele panin nimeks Wolverine ja avasin mahlabaari. Tahtsin, et mu kliendid saaksid hea enesetunde. Mul käis alguses kõik üle kivide ja kändude, sest kui oled kaua olnud narkosõltlane, tuleb vahel tagasilööke,» meenutas ameeriklane.
Ta hakkas lugema vaimseid ja filosoofilisi raamatuid ning tegelema joogaga, mis tegi ta enesekindlaks.
Rafati kirjutas oma elust raamatu «I Forgot To Die», mis sel kuul jõudis USAs müügile ja millest on saanud hitt.


description: Paroodiashow «Su nägu kõlab tuttavalt» viienda hooaja teise saate võitis Scatman Johni kehastanud Laura Põldvere.

title: Pildid ja videod! Laura Põldvere lõi kohtunikud pahviks ja võitis näosaate

maintext:
Adeele Sepp kehastas Brainstormi lauljat Renars Kaupersit ja esitas lugu «My Star».
Olav Osolin: Ajalooliselt olen ma muidugi hämmingus. Ma ei saa absoluutselt aru, kuidas selline lugu ja esitus said Inest võita Eurovisioonil. Aga mulle väga meeldis, kuidas sa seda Renarsit järele tegid. Liikumise olid täpselt selgeks teinud, sest nii aktviiselt ta seal jalaga vehkleski. Sinul oli ka täpne Renarsi pilk. Aeg-ajalt on ta selline koolipoiss, et oioi, ja siis äkki tuleb tal hullumeelse pilk sisse. Natuke nagu Oudekki Loone. Aga Oudekki Loonel on see kogu aeg, temal tuleb hetkeks.
Tanja Mihhailova: Sulle sobivad hullud silmad. Mulle väga meeldis, kuidas see number oli tehtud. See oli liikumises nagu Läti versioon Mick Jaggerist. Vokaal oli natuke tugev, sest tal on see loid ja natuke nõrgem. Aga silmad olidki kõige tähtsamad siin loos, nii et... Silmad olid peas!
Mart Juur: Kaaskohtunike sõnavõttudest saan aru, et keegi neist pole käinud Lätis odavat alkoholi ostmas. Tundub, et kolleegid üldse ei tea, kuidas lätlased liiguvad. Osolin rääkis jalgadest, Tanja silmadest - millisest kehaosast siis mina peaksin rääkima? Ma vaatan tervikut. Tõesti, lätlane on soomlase kõrval üks väheseid rahvuseid, kelle üle võime karistamatult nalja teha, sest nad ei saa meile midagi teha. Soovitan olla taktitundeline, piiripealne. Kui siin imestatakse, kuidas Renars võitis Inest, siis võitiski parema esituse ja liikumisega. Seda liikumist, mida Renars maailma tõi, nimetatakse meditsiinis rahututeks jalgadeks. Selle vastu aitab magneesium.
Inga Lunge esitas Anne Maasiku «Rändaja õhtulaulu».
Tanja: See lugu on väga paeluv. Kui ma enne kuulasin seda salvestust, pidin selle kaks korda kinni panema. Sest mul hakkas väga-väga kurb. Praegu ma ei saanud õnneks kinni panna, aga tema tämber, mida sa tegid, oli väga õige.
Elina Purde: Minu jaoks on olemas ainult üks Anne Maasik ja teda ei saa parodeerida. Sa tegid kõike, mida sa said, aga noh jah...
Mart: See laul on kindlasti üks Eesti lauluvaramu võimsamaid palasid. Samas Anne Maasik on väga salapärane isik, mina ei ole teda kunagi esinemas. Mõtlesin, kuidas Inga selle karakteri lavale tõi, sest Inga on ka nii noor inimene, et ta ei ole Anne Maasikut näinud. Ma oletan, et võibolla on Lunge Toomas on Anne Maasikut kunagi näinud. Või on Lunge Tom ka nii noor mees, et pole oma silmaga näinud. Aga ehk Elgula Jaan on näinud Anne Maasikut ja siis Elgula Jaan mängis Lunge Tomile ette ja Lunge Tom tuli koju ja mängis Ingale ette. Ja Inga mängis meile kõigile ette. Nüüd me oleme kõik näinud Anne Maasikut. Meil vedas!
Kristjan Kasearu kehastas Lenny Kravitzit ja esitas laulu «American Woman».
Elina: See läks tõesti kümnesse! Sind oli hea kuulata, hea vaadata. Lenny meenutab mulle millegipärast lendamahakkavat pingviini. Kui Lenny peaks tulema taas Eestisse ja kui ta peaks haigeks jääma, petaksid sa rahva ära küll. Valgus natuke hämaramaks ja...
Mart: Kristjan sai väga hästi Lenny Kravitzi tüübile pihta, sest see tüüp on iseenesest väga koomiline. See on midagi Charlie Chaplinist, Prince'ist, Led Zeppelinst. Hunnik kultuurilisi viiteid, millega on põnev liialdada ja paisutada. Minul oli täna rekord, sest täna kuulasin esimest korda elus seda laulu nii kaua.
Olav: Kui mina käisin Lenny kontserdil, siis minu ees olid mingid kolmemeetride kutid ja ma ei näinud midagi. Siis ma mõtlesin, et ma hüppan üles, aga siis hakkasid kõik hüppama. Pean sekundeerima Mardile, sest see laul on tõesti õudselt tüütu. Aga mulle see etteaste meeldis, sest siin oli pauerit, mida sellesse saatesse on vaja. Mulle meeldis see rohkem, kui see, mida ma seal staadionil nägin.
Tanja: Mina ei ole Lenny fänn ja ma ei tea, kas ta meenutab Chaplinit või pingviini. Etteaste ja tämber olid sarnased. Kõik oli tore ja väga õige.
Liis Lass astus lavale M People'i rollis ja esitas hittlugu «Moving On Up».
Mart: See pala on paras pähkel, sest ta on külm ja üsna suletud. Imetlusväärne on see, et selle lauljatari tämbrit sa tabasid väga hästi. Ma ei oska öelda, kas see oli paroodia ja kas selle saate eesmärk on parodeerida. Ma pean mõtlema. Selles mõttes õnnestunud number, et pani minusuguse tümika pani mõtlema.
Olav: Ma ei oska öelda, kas see oli paroodia või mitte. Mulle tundus, et see oli pigem austusest laulu ja lauljatari vastu selle laulu võimalikult hea esitamine. Ma ei oleks kunagi arvanud, et keegi Eestis suudab ühte minu lemmiklugu järele teha. Mul jäi täitsa suu lahti. Isegi need kärinakohad tundusid väga sarnased ja kogu see outfit ka. Kogu see elegants, mis oli väga vingelt tehtud. See polnud asi, mis ajaks naerma - see pani kuulama.
Raivo E. Tamm kehastas UB40-t ja esitas lugu «Can't Help Falling In Love».
Olav: Raivo parodeeris maailma kõige ebakarismaatilisemat rokkartisti ja ta sai sellega suurepäraselt hakkama - ta nägi tõeliselt ebakarismaatiline rokkartist välja. Ma arvan, et sa tegid seda väga ladnalt. Vokaalselt polnud see hiilgepartii, aga Birminghami aktsent oli väga hästi omandatud. See oli püüdliku töö kangelaslik saavutus.
Tanja: Mulle meeldis. Mulle meeldis vaadata, et sulle meeldis teha. Oli näha, et sa tunnetasid laulu. Ma oleks tahtnud veel kuulata.
Elina: Ma mõtlesin ainult sellele, et kui kunagi koolidisko ajal sai poistega sellist liibuvat tantsu tantsida, ja kui siis oleks järsku nurgas näinud seda meest, oleks kõik läinud lörri. Ma oleks nuttes koju läinud. Ma kujutasin seda meest hoopis teistmoodi ette.
Mart: Väga oli seda numbrit meile tarvis, sest Raivo tuletas meile meelde väga olulise ja lihtsa asja: meil on siiski naljasaade, mitte laulusaade. Tehniliselt on sellist random jorssi parodeeride keeruline, Raivo sai sellega hakkama. Ja niimoodi, et sellel random jorsil on ka sees mingi saladus ja tekib küsimus, kuidas ta on nii populaarne. Kui meil Eestis on ansambel Metsatöll, mis mängib folkmetalit, siis selline reggae-kaveritega bänd võiks olla Suvatöll ja oleks ka väga populaarne.
Laura Põldverest sai diktsioonikuningas Scatman John ja ta esitas hittlugu «Scatman».
Tanja: Ma tahaks tänada grimeerijat, sest praegu ma ei näe üldse Laurat. Ma arvan, et kui mulle oleks loositud Scatman, poleks ma seda ära teinud. Õnneks, teades sinu võimekust, mõtlesin, et kas tuleb väga-väga hea või väga hea. Tuli ikka väga-väga hea. Sul on järgmine Kroonika auhinnakõne valmis?
Elina: Ma olen jätkuvalt pahviks löödud. Laura, kus sa oled seal? Midagi ei anna endast välja, kus sa oled seal. Grimmiosakonnale eriline tervitus. Teine tervitus sulle kui lauljale. Hämmastav! Mina ei teadnud, et Scatman laulis sellises stiilis, sest ta oli tavaelus tugev kogeleja ja see oli tema moodus ennast väljendada. See on täiesti imetlusväärne.
Mart: Mul tuleb meelde, et mul on sõber, kes tavaelus scatib. Ta tahtis osta Coca-Colat ja ütles, et palun mulle üks Co.. Co... palun mulle üks Fanta. Puhtalt välimuse pealt saaks sellise pealkirja: «Näosaates nähtud munajoodik murdis Mihhailova ja Pähklimäe südame». Nii palju me Scatmanist mäletame, et ta nii jobu ka ei olnud. Mul on jätkuvalt hea meel, et oleme jätkuvalt naljasaate vööndis, mitte laulusaates.
Kalle Sepp esitas Heino Seljamaa «Koristajatädi laulukest».
Elina: Ma kuulsin Heinot, aga see Heino on rohkema toidu peal ja näeb kosunum välja. Minu jaoks seisnes selle loo puhul häda selles, et see on ju valmis number, kus näitleja esitas lugu, olles ise rollis. Parodeerida oli sellist väga keeruline.
Mart: See number on tõesti kriitiline, sest paroodianumbrit parodeerida ongi praktiliselt võimatu. Ütlen ma küll Kallele, et kui tema ehitas kandle, mis on suur saavutus, siis mina olen oma kätega lõhkunud ja neljanda korruse korterist välja tassinud kontsertklaveri. See juhtus sellepärast, et palju aastaid tagasi üürisime ühte korterit, kus oli kontsertklaver ja ta võttis toas kogu ruumi ära ja ta häiris mind. Ma lõhkusin selle ära ja kandsin välja. See oli täiesti korras, töötav klaver ja nüüd seda enam pole. Ja mul oli meeletult ruumi kõik see aeg, kuni mind sellest korterist maksmata üüri pärast välja visati.
Olav: See lugu tegi mind tohutu kurvaks, sest ühistu esimehena tõi see mulle meelde, et koristaja lasi just jalga. Ajad on erinevad, aga probleemid samad, sest head koristajat on väga raske leida.
Joosep Järvesaarest sai popdiiva Cher ja ta esitas hittlugu «Believe».
Mart: Cher on ju kameeleon ja Joosep võttis ühest niidist Cheri loomusest väga hästi kinni. Ma kuulasin seda esitust tohutu naudinguga. See on ideaalne poplaul, see tõstab su üles ja teeb hea tuju. Palju ilusaid mälestusi tuli meelde, aga põhiliselt see, kui öösel kell kaks... Seda tuleb minu elu sageli ette, et öösel pool kolm on Ennu Ratas ja ma olen laval koos Onu Bellaga, sest Bella mängib seda laulu iga kord ja Bella võtab selle laulu ajal alati särgi seljast. See on meie väike tava, et kui tuleb Cheri «Believe», siis särk läheb.
Olav: Ma olen kahesugustes meeleoludes. Laulupool mulle väga meeldis. Aga mis puudutab lavastust ja sind oldi tantsima pandud... Cher oli vanim artist, kes jõudis Billboardi tabeli tippu. See tants oli veidi kepsakas selle jaoks, rohkem Britney Spearsi rida.
Tanja: Ma üllataval kombel nõustun Olaviga. Tekkisid natuke samad tunded. Jäi puudu natuke Cheri stoilisusest ja väärikusest.
Elina: Oli tugev pingutus, aga istu, kaks.
Punktiseis pärast kahte saadet / TV3
Saate võitis Laura, kes annetas võidetud 1000 eurot Keila SOS Lastekülale.


description: Ameeriklane Dan Richman matkas sel esmapäeval Californias Sierra Madre mägedes, kui sattus «armatsenud ja seksinud» karupaarile.

title: Karude "seksi" seganud mees teeskles surnut

maintext:
54-aastase mehe sõnul liikus ta mööda matkarada, kuid siis märkas ta umbes 15 - 20 meetri kaugusel kopuleerunud baribale (Ursus anericanus) ja üks neist ründas teda, edastab foxnews.com.
«Ma ei olnud varem karusid nii lähedalt näinud, tegemist oli suurte loomadega. Nad märkasid mind ja ma üritasin karjumisega neid peletada, kuid see ebaõnnestus. Hakaksin jooksma, kuid karu jõudis mulle järel ning siis tuli mulle meelde, et karude käest võib pääseda kui teeselda surnut ja nii ma tegingi,» meenutas mees.
Üks karudest kompas teda ja üritas teda kaelast hammustada, kuid siis loobus. Mees põgenes pärast karu eemaldumist kabuhirmus, märakamat et ta kaelal on karu hammastest raske vigastus. Veel said vigastada ta käed, jalad ja torso.
Looduskaitsjate sõnul pidasid paaritunud karud meest ohuks ja selle tõttu üks neist, arvatavalt isane, ründas teda. Politsei arvates oli Richmanil õnne, et ta «karukallistusest» eluga pääses.
Richmani teatel kavatseb ta järgmisele matkaretkele minna koos sõbraga, sest siis on kindlam.


description: Roberta Eineri 2017. aasta kevad-suvekollektsioon toob kokku hüper-realistlikud värvikombinatsioonid ja Miami art deco ahitektuuri, et luua julge ja kõrgekvaliteediline naisterõivaste kollektsioon. Täna esitleb Roberta Tallinn Fashion Week 2016 raames esimest korda oma kollektsiooni Eesti moelaval Hõbenõela galal. Elu24 vestles pärast proovi moeloojaga ja uuris, millised kodumaised kuulsused tema riideid kannavad, kui palju aega võtab eksklusiivse riideeseme valmistamine ning kui palju maksab eriti luksuslik Swarovski kristallidega kaunistatud nahkjakk.

title: Elu24 video! Kuidas suhtub Hõbenõela nominent Roberta Einer kopeerimisse ning milline kodumaine kuulsus tema loomingut kannab?

maintext:
Lisaks uurisime, mida tähendab tema jaoks kodumaine tunnustus ning saime teada, et catwalk'il oma moeloomingut esitleda on disaineril alles esimene kord.
Kodumaa publiku ette astumine on Roberta jaoks kindlasti teistsugune kogemus ja personaalsem. «Moenädalatel on minu show vaatajad ainult press ja industry inimesed. Siin on esimene kord, kui saan oma töid näidata perele ja sõpradele ning inimestele, kes on mind sel teekonnal toetanud.»
TFW: Roberta Einer SS17 / Lookbook
Eestlaste jaoks on see kõik olnud üsna ootamatu, sest Roberta Einer on eestist ära olnud 9 aastat ning enda loomingut hakkas näitama esimest korda poolteist aastat tagasi. «Inimesed teadsid, et ma teen midagi, kuid mitte seda, mis see täpselt on.» Nüüd pärast kolme hooaega ei tule see eestlastele ehk enam šokina ja nad on juba tema loominguga harjunud: «See ongi see, mida inimesed minult eeldavad.»
Kui Roberta täna õhtul esitletav kollekstioon on inspireeritud Miamist, siis järgmiseks läheb naine mõtteid ammutama Indiast.
Vaata Elu24 videost, milline kodumaine kuulsus juba Roberta loomingut fännab ning kuidas ta suhtub kopeerimisse!


description: Ameerika Ühendriikides Floridas Orlandos päästis inimkett mehe süttinud autost, mis teelt välja ja kallakust alla sõitis.

title: Video: inimkett päästis põlevast autost mehe

maintext:
Juhtumi jäädvustas oma mobiiltelefoniga juhuslikult sinna sattunu, edastab NBC News.
Üks päästjatest oli Tom Saisi nimeline mees, kes lõi juhipoolse akna sisse ja hakkas selle kaudu autos lõksus olnut välja tõmbama. Meedia teatel oli auto katusel ja mees oli turvavööga istme küljes kinni, rippudes pea alaspidi. Sais vabastas autojuhi turvavööst ja mees kukkus tema peale.
Saisi sõnul oli päästetu šokis, sest ta palus end rahule jätta. Kuid üsna varsti askeldas masina juures kümmekond inimest, kes moodustasid inimketi, et juht autost välja tõmmata. See neil ka õnnestus ning üheskoos tõmmati kannatada saanu kallakust üles ja tagasi teele, kuhu olid saabunud parameedikud ja politsei. Pealtnägijate teatel olid leegid selleks ajaks auto endasse haaranud ja üsna kõrged.
«Inimesed ühendasid käed ühise eesmärgi nimel, nad päästsid selle mehe elu ja see on suurepärane,» teatas Palm Bay politsei esindaja Mike Brandish.
Brandishi sõnul ei ole teada, kas juht oli joobes, narkootikumi tarvitanud või tel tekkis ootamat terviseprobleem, et ta teelt välja sõitis.


description: USA Stoney Brooki ülikooli politoloog Helmut Norpoth on mitmel korral ennustanud õigesti, kellest saab USA president ning tema sõnul näitavad nüüdsed ennustused, et vabariiklane Donald Trump võidab valimised.

title: Ameeriklasest "ennustaja": Trump võidab valimised

maintext:
Norpothil on loodud ennustusmudel, mis on tal aidanud varasematel USA presidendivalimistel presidendiks saanu kindlaks teha, edastab The Independent.
Norpothi arvates sai Trump eelvalmistel paremini hakkama ja oli debattides sõnakam kui ta vastaskandidaat, demokraat Hillary Clinton.
Ameriklase sõnul on ta ennustusmudel väga täpne, sest ta on valesti ennustanud ainult ühel korral, 2000. aastal, kui arvas, et demokraatide kandidaat Al Gore võidab. Tegelikult sai George W. Bush rohkem hääli ja ta valiti presidendiks.
Norpothi mudeli kohaselt saab USA presidendivalimistel võidu see kandidaat, kes eelvalimistel on parem.
«Praegu oli eelvalimistel tugevaim kandidaat Donald Trump ja seega on tal kõik šansid saada presidendiks. Mudel näitas, et Trump oli aasta alguses väga võidukas, ta võidukäik on hoolimata mõningatest tagasilöökidest jätkunud,» selgitas politoloog.
Norpothi sõnul on ennustusmudelis miinuseks, et seal ei ole arvestatud poliitilise maastiku kiire muutumise, inimeste emotsioonide, tausta ja arusaamadega.
Trumpi kampaania sai tagasilöögi, kui meedia tõi välja 2005. aasta video, millel kandidaat kasutab naiste kohta roppusi ja teatab, et tal on õigus naisi käperdada.
Mitu naist avalikustasid nüüd, et Trump on neid seksuaalselt ahistanud, kuid kandidaat eitab seda.
Trump on väga populaarne töölisklassi kuuluvate valgete meeste ja paremäärmuslike vaadetega kodanike seas, kuid teda ei poolda kõrgharidusega naised ja vähemused.
Teiste politoloogide arvates on Hillary Clintonil suuremad šansid valimised võita, sest ta on küsitluste kohaselt mõne protsendipunkti võrra Trumpist populaarsuselt ees.
USA valmiste üldennustuse järgi võidab Clinton valimised 85 protsendise tõenäosusega.
USAs on presidendivalimised 8. novembril.


description: Mitu Oscarit saanud menufilm «Titanic» jõudis vaatajate ette 1997. aastal ning kohe hakati spekuleerima, mis oleks juhtunud kui Jack Dawson, keda kehastas Leonardo DiCaprio, oleks ellu jäänud ja kuidas tema ja Rose DeWitt Bukateri (Kate Winslet) elu oleks kulgenud.

title: Video: uus teooria filmi "Titanic" Jacki kohta: mässuline Rose mõtles ta välja

maintext:
Režissööri ja stenaristi James Cameroni käe all valminud film räägib 17-aastasest mässumeelsest Rose´ist, keda sunnitakse raha ja perekonna maine nimel abielluma rikka mehega, keda ta ei armasta. Seilates uppumatuks peetava Titanicu pardal Ühendkuningriigist USA suunas, tunneb noor naine, kuidas ta kõrgseltskonna kitsarinnalisuse ja rangete tavade tõttu «lämbuma» hakkab. Ta plaanib teha enesetapu ja hüpata üle parda merre, kuid teda takistab kolmandas klassis reisiv kunstnik Jack. Rose´i ja Jacki vahel lahvatab romaan ja noored plaanivad koos New Yorgis laevalt maha minna, kuid Titanic upub ning alajahtunud Jack sureb.
Alates 1997. aastast on selle filmi ümber keerelnud mitmeid teooriaid, hiljuti ilmus veel üks.
Selle kohaselt ei ole Jacki kunagi olemas olnud, vaid Rose lõi selle mehekuju, et ta suudaks ahistavates oludes ja hiljem laevahukus ellu jääda. Ehk Jack on Rose´i mehelik osa, tema mässav ja julge vaim.
Sotsiaalmeedias spekuleeritakse, et kuna noort naist sunniti vägisi abielluma ja ülikooli pooleli jätma, siis tekkis tal depressioon ja psüühilised häired, mis laeva kitsastes oludes võimendusid.
Jackis on olemas kõik see, mis Rose´i kihlatus Calis puudus. Seega ei pruugi see isik olla reaalane, vaid kujutluse vili.
Filmis on stseen, milles Jack ütleb Rose´ile, et ta peab end ahistavatest oludest välja murdma, muidu ta hing sureb, kuid naine kõigub siis veel vana ja uue vahel. Rose`i jaoks saab mudepunktiks ema ja teiste naiste vihjed ta pulmade ja tulevase elu kohta ning ta langetab otsuse tuttav elu seljataha jätta. Rose leiab endas sügaval peidus olnud südikuse ja julguse.
Uue teooria kohta käiv video lõpeb stseeniga, milles eakalt Rose´ilt küsitakse Jacki kohta ja talle mainitakse, et laeva reisijate nimekirjas ei olnud ühtegi Jacki.
«Loomulikult ei ole, ta elab ainult minu meeles,» teatab Rose.
See stseen on ka filmis.


description: Umbes aasta tagasi vaieldi sotsiaalmeedias globaalselt ühe kleidi teemal, kuna siis nägid osad kleidifotot näinud valget kleiti ja teised kuldset kleiti.

title: Sotsiaalmeedias ei jõuta üksmeelele: millist värvi on käekott?

maintext:
Nüüd on vaidlusobjektiks naiste käekott, mis osade arvates on valge, teiste arvates aga helesinine.
USAs Mississippis elav Taylor Corso jagas Twitteris fotot oma uuest Kate Spade´i käekotist, juures tekst:«Kõik võivad mu uuele käekotile tere öelda».
Üsna varsti tekkis Twitteris käekoti ümber «torm», et millist värvi see kott on. Corso kirjutas siis, et see, mis juhtus kleidiga, juhtub nüüd tema käekotiga.
Osade kotifotot näinute arvates on ameeriklanna käekott valget värvi, teised on veendunud, et tegemist on helesinise käekotiga.
USA moekaupade firma Kate Spade lehekülje kohaselt on selle käekoti värv «müstiline sinine». Samuti on kotivärvi kohta kasutatud «järve rannavee sinine».
Koti omaniku arvates on koti värv hele hallikasinine, kuid kindlasti ei olnud Kate Spade`i firmal kasulik seda aksessuaari reklaamida läbi halli värvi.
Twitterit vaata siit.


description: Ujuja Indrek Sei lennuk tegi eile Kanadas hädamaandumise. «Ringvaade» uuris, kuidas ta tunneb end pärast seda, kui lennuk on hädamaandunud.

title: Indrek Sei hädamaandumisest: see on olukord, kus on hea mitte väga palju teada

maintext:
«Õnneks päris hästi. Just jalutan praegu lennuki peale, mis on suurem, uhkem, ilusam ja ka uuem,» ütles Sei.
Sei pidi Lufthansa Boeing 747-ga lendama Frankfurdist Orlandosse, kuid sinna ta ei jõudnud. «Midagi läks lennukis kärssama ja kapten otsustas igasuguse ohu vältimiseks teha hädamaandumise siin, kus me praegu oleme.»
Lennukis oli üle 300 inimese, kuid reisijad paanikasse ei sattunud.
«Midagi läks kärssama kokpitis ja salongis kärsahaisu tunda ei olnud. Aga mu piloodist sõber rääkis, et sellised asjad võivad lennukis väga kiiresti eskaleeruda ja siis pole aega enam midagi mõelda. Igasugune tuli on väga-väga ohtlik. Ainuke asi, mida me tähele panime, kui see asi pihta hakkas, oli see, et lennuk võttis 3000 meetri peale. See oli märk, et asjad pole korras. Aga meid juba hoiatati, et lennuk peab maanduma mujal,» kirjeldas Sei.
Sei tunnistas, et esimest teadaannet ta ei kuulnud, sest ta parajasti tukastas.
«Kui ma üles ärkasin, siis valmistuti juba hädamaandumiseks ja öeldu, et umbes tunni aja pärast me maandume ja vastavalt sellele jagatakse meile infot. Paanikat üldse ei olnud. Ma arvan, et see on üks olukord, kus on hea teinekord mitte väga palju teada ja asjadega kursis olla,» märkis ta.


description: Iraanis lahvatas skandaal naissoost asepresidendi ümber, kes  väidetavalt kätles välisriigi meessoost poliitikut. Iraani puhul on tegemist islamiriigiga, kus ükski naine, kaasa arvatud ministrid ja poliitikud, ei tohi võõraste meestega kätelda.

title: Video: iraanlased nõudsid asepresidendi tagasiastumist, kuna ta kätles võõrast "meest"

maintext:
Iraani meedia näitas, kuidas Masoumeh Ebtekar kätles oletatavalt meesoost poliitikut, kuid hiljem ilmnes, et tegemist ei olnud mehega, vaid Saksamaa naissoost keskkonnaministri Barbara Hendricksiga, kellel on lühikesed juuksed ja kes kandis pükskostüümi.
Iraani meedia pahandas hiljem, et miks nägi sakslanna välja nagu mees.
Teheranis tegutsev ajakirjanik Sadegh Ghorbani edastas Twitteris, et see kätlemine tekitas mõneks ajaks meedias ja sotsiaalmeedias furoori, kuna arvati, et Saksa naisminister on mees.
Oma kodumaal said mõlemad naised «peksa», kuna Ebtekar kätles «meest» ja Hendricks lõi kampa «terroristiga».
Saksa kristlikust demokraadist poliitik Thomas Feist sõnas pärast Hendricksi ja Ebtekari kohtumist, et Saksamaa peaks oma poliitilisi partnereid hoolikamalt valima.
Ebtekar sai läänes kuulsaks juba 1979. aastal, mil ta oli Teheranis USA saatkonda rünnanud ja 52 diplomaati pantvangi võtnud üliõpilaste esindaja.
Iraan oli pikka aega tuumaprogrammi ja majandusanktsioonide tõttu isolatsioonis, kuid selle aasta jaanuaris need tühistati.
Sakslanna Iraani külastamine oli skandaalne veel selle tõttu, et tegemist on islamiriigiga, kus seksuaalvähemustesse suhtutakse halvakspanuga. Hendricks teatas 2013. aastal, et ta on lesbi, olles samas esimene naissoost seksuaalvähemusse kuuluv minister.
Iraani seaduste kohaselt on homoseksuaalsus karistatav surmanuhtlusega. Wikileaksi andmetel on Iraanis alates 1979. aasta islamirevolutsioonist hukatud vähemalt 4000 homoseksuaali.
Samuti on selles riigis naistel väga vähe õigusi. Hiljuti kajastati maailma meedias, kuidas iraanlannad võitlevad õiguse eest sõita jalgrattaga.
Ebtekar on Iraani esimene naissoost asepresident, olles selles ametis alates 1997. aastast.


description: Prantsusmaa maitsete ja toitumise uuringute keskuse uue uuringu kohaselt muudab juustu söömine veini juurde veini maitse paremaks.

title: Juust muudab veini maitse paremaks

maintext:
Teadlased viisid veinide ja juustude katse läbi Dijonis, kus katsealustel oli maitsta neli veini, Pacherenc, Sancerre, Bourgogne ja Madiran ning veini juurde oli neli juustu, Epoisses, Comté, Roquefort ja Crottin de Chavignol, edastab phy.org.
Katsealused pidid siis kirjeldama, millist domneerivat ja sekundaarset maitset nad suus ja keelel tundsid ning millisena tundus veini maitse.
Esmalt tuli maitsta veine ja kirjeldada nende omadusi ja maitset, siis tuli süüa juustu ja juua veini ning kirjeldada uuesti, milline maitse suus tekkis.
Uuring näitas, et juustu söömine enne veini joomist või kahe veinisõõmu vahele muudab veini maitse mõnusamaks, suupärasemaks ja nauditavamaks.
Kahe punase veini, Bourgogne ja Madiran juurde erineva nelja juustu söömine tõi nende veinide marjasuse ja aroomi paremini esile. Samas magusa valge veini Pacherence`i juurde juustude söömine ei muutnud eriti veini maitset ega magusust. Kuid valge kuiva veini Sancherre´i puhul oli juustudest mõjutatud maitseerinevus kõige tugevam.
«Uuring näitas, et juust mõjutab kas suuremal või vähemal määral veini maitset ning kõigi nelja juustu puhul oli efekt ühesugune. Kui on veini kõrvale taldrikutäis juustu, siis tõenäoliselt maitseb vein paremini. Ei ole vahet, milline juust valitakse,» teatas uuringu läbi viinud Mara Galmarini.
Uuringu tegijate sõnul aitavad sellised uuringud paremini mõista milliseid toite tasuks koos tarbida, et maitseelamus oleks maksimaalne.


description: Austria Grazi ülikooli teadlane leiutas enda sõnul raamatute «pesumasina», mis eemaldab vanadelt raamatutelt tolmu ja mustuse, kaitstes neid hävinemise eest.

title: Teadlane leiutas raamatute "pesumasina"

maintext:
Juba aastakümneid teavad nii raamatukogutöötajad kui paberikonservaatorid, et alates 1880. aastatest toodetud paberi eluiga on suure happelisuse tõttu võrdlemisi lühike, edastab The Local.
Austria keemiateadlase Volker Ribitschi sõnul on hakanud juba märgatavalt lagunema 1950. aastatel välja antud raamatud.
«Kui raamatupaberis olevad ained lagunevad, tekib väävelhape, mis hakkab tselluloosi hävitama,» selgitas austerlane.
Grazi ülikooli andmetel ohustab Euroopas lagunemist umbes 40 miljonit trükiteost, mille seas on ka 20. sajandi alguse ja keskpaiga väga väärtuslikke teoseid.
Ribitsch koos paberirestauraatori Patricia Engeliga, kes töötab Kremsi üikoolis, tegi «masina», milles spetsiaalsed nanoosakesed on lahuses madala temperatuuri juures ja madala rõhu all. Naoosakesed koosnevad magneesiumist ja kaltsiumist ning nende ümber on tsellulooskiht.
««Raamatupesumasin» näeb välja nagu suur 20-liirine kiirkeetja, kus raamatud saavad «vanni võtta»,» selgitas teadlane.
Selles metallsilindris rikastatakse naoosakesed ja lahus veel lämmastikuga ning tõstetakse rõhku, kõik see kokku aitab hapet hävitavatel osakstel jaguneda raaamatule ühtlaselt.
Samal ajal tugevdatakse paberit mehhaaniliselt. Kuna ei kasutata veel põhinevat lahust, ei kesta raamatu kuivamisprotsess kaua. Ühe raamatu puhastamiseks kulub keskmiselt pool tundi.
Austria teadusministeerium lasi leiutist katsetada ja tulemused näitasid, et puhastatud raamatute trükk ja värv ei saanud kahjustada.
Kuna test osutus edukaks, siis plaanitakse «raamatupesumasinat» ja tehnoloogiat edasi arendada.
Prototüüpmasinaga saab pesta kuni kuus taskuformaadis raamatut, kuid teadlaste eesmärgiks on luua selline «pesumasin», kuhu mahub palju raamatuid.
«Meie eesmärgiks on luua seade, mille abil saab ühe tsükliga korraga pesta kuni 100 raamatut,» lisas Ribitsch.
Pilti vaata siit.